Selepas 29 Perlawanan Tanpa Kalah, Khabib Umum Persaraan Untuk Jaga Ibu

Petarung seni bela diri campuran (MMA), Khabib Nurmagomedov mengumumkan persaraannya selepas daripada perlawawanan menentang Justin Gaethje dalam aksi UFC 254, awal pagi tadi.

Dalam perlawanan tersebut, Khabib berjaya menumpaskan petarung Amerika Syarikat menerusi submission pada pusingan kedua sekaligus melebarkan rekodnya kepada 29 perlawanan tanpa kalah.

Khabib Nurmagomedov put Justin Gaethje to sleep with a triangle choke 🤯 #UFC254 pic.twitter.com/E2f3jCmt6M

Lebih mengagumkan, Khabib dilaporkan berada dalam kondisi tidak cergas sepenuhnya dan dia bertarung dengan keadaan kakinya masih patah menurut makluman presiden UFC, Dana White.

Dana White solidifies @TeamKhabib in the goat discussion after hearing about his broken foot coming into this fight.[ #UFC254 | #InAbuDhabi | @VisitAbuDhabi ] pic.twitter.com/RYcBH0CrUv

Sejurus sahaja perlawanan tersebut, dia melakukan sujud syukur dan mengumumkan persaraannya daripada dunia pertempuran UFC untuk menjaga ibunya setelah bapa yang juga jurulatihnya, Abdulmanap Nurmagomedov meninggal dunia julai lalu.

“Hari ini merupakan hari terakhir saya bertarung di UFC. Tak mungkin saya ke sini tanpa ayah.

“Bila UFC memanggil saya (untuk bertarung) dengan Justin, saya telah berbincang dengan ibu saya selama tiga hari.

“Adakah saya patut bertarung tanpa ayah saya (di sisi)?”

“Saya telah berjanji dengan ibu, ini pertarungan terakhir saya. Saya sudah berjanji, saya mesti tunaikan. Ini pertarungan terakhir saya,” katanya.


Kelab Ronaldo Beralih Kepada Jersi Nike

Pasukan yang diwakili oleh Cristiano Ronaldo pada ketika ini, Al Nassr akan menggunakan jersi jenama sukan terkenal antarabangsa iaitu Nike bermula musim 2023-24 kelak.

Kelab yang berpangkalan di ibu negara Arab Saudi, Riyadh mengesahkan perkara berkenaan menerusi makluman yang dikongsikan di pelbagai platform media sosialnya, awal pagi tadi.

Difahamkan, perjanjian antara Al Nassr dan Nike ini akan bermula pada saat mereka menjalani jelajah pramusim di Jepun bertemu Paris Saint-Germain (PSG) dan Inter Milan sekitar penghujung Julai nanti.

A post shared by نادي النصر السعودي (@alnassr)

Untuk makluman semua, sebelum ini, Al Nassr menggunakan jersi keluaran syarikat tempatan, Duneus yang mana kelab berjulukan Al Alami menjadi satu-satunya kelab bola sepak yang menggunakan jersi keluarannya.

Sementara itu, menghiasi ruangan di bahagian hadapan jersi Al Nassr keluaran Nike itu kelak adalah KAFD menggantikan SHURFAH.

Perubahan ini pula hadir setelah King Abdullah Financial District Development & Management Company (KAFD DMC) menandatangani perjanjian penajaan sebagai Penaja Platinum Rasmi selama tiga tahun.


Pemilik JDT Sasar Cipta Sejarah Dominasi Kejuaraan Liga Selama Sedekad

Juara Liga Super sebanyak sembilan kali berturut-turut, Johor Darul Ta’zim (JDT) kini menyasarkan untuk menjuarai saingan itu buat kali kesepuluh sekaligus mencipta sejarah mendominasinya selama sedekad.

Sasaran itu dilaungkan oleh pemiliknya, DYAM Tunku Ismail Ibni Sultan Ibrahim merangkap Tunku Mahkota Johor (TMJ) menerusi satu komen yang ditinggalkan di ruangan komen akaun Instagram milik skuad berjulukan Harimau Selatan itu, pada hari ini.

Dalam komen itu juga, TMJ menantikan kehadiran para penyokong JDT di Stadium Sultan Ibrahim (SSI), Iskandar Puteri menjelang perlawanan keenam Liga Super menentang Sabah FC yang dijadualkan berlangsung pada Jumaat nanti.

“Kami adalah pencipta sejarah, dan peneraju dalam setiap aspek. Ini adalah satu fakta dan bukan cerita dongeng atau halusinasi.” tulisnya.

Pada ketika ini, JDT sedang mengungguli carta Liga Super dengan pungutan 15 mata daripada lima perlawanan.

Manakala Sabah bimbingan Datuk Ong Kim Swee pula sedang mengekori rapat di tempat kedua dengan mempunyai 13 mata daripada lima perlawanan.

Sekitar penghujung Februari lalu, TMJ menerusi satu video temu bual menetapkan sasaran menamatkan saingan Liga Super dalam kelompok tiga terbaik serta melepasi peringkat kumpulan bagi kejohanan Liga Juara-Juara AFC (ACL).

Sebagai rekod, JDT pertama kali menjulang trofi Liga Super adalah pada musim 2014.

Featured Image: JOHOR Southern Tigers


Selangor Sambar Pertahanan Tengah AMD, Faiz Amer Berketinggian 1.80 Meter

Pasukan berpangkalan di Lembah Klang, Selangor dikatakan telah menyambar salah seorang prospek terbaik bola sepak negara generasi kedua keluaran Akademi Mokhtar Dahari (AMD).

Menurut laporan agensi berita, Bernama, pemain yang dimaksudkan itu adalah pertahanan berketinggian 1.80 meter, Muhammad Faiz Amer Runnizar yang akan genap usianya 18 tahun pada februari hadapan.

Untuk makluman, pemain ini turut tersenarai dalam kalangan 30 pemain yang mengikuti kem latihan pusat skuad bawah 19 tahun (B-19) kendalian Brad Maloney untuk persiapan menjelang saingan Kejuaraan Konfederasi Bolasepak Asia (AFC) B-19 pada ogos lalu.

Selain skuad Red Giants, juara Liga Super tujuh kali berturut-turut, Johor Darul Ta’zim (JDT) tidak melepaskan peluang untuk merekrut beberapa bakat-bakat terbaik keluaran akademi yang berpangkalan di Gambang, Pahang ini.

Antara yang diikat oleh skuad Harimau Selatan ialah Ziad El Basheer yang merupakan seorang pemain tengah dan penyerang yang pernah beraksi dalam saingan Kejuaraan AFC B-16, Muhammad Najmuddin Akmal Kamal Akmal.

4 Hari Lagi #AFCU16Kenali Pemain Malaysia B-16 – Najmudin Akmal Kamal AkmalProfil penuh di https://t.co/TE50EKLVca#FAM #HarimauMalaya pic.twitter.com/BeXJ6KM5Wl

“Ziad El Basheer dan Muhammad Faiz boleh dianggap bakat terbaik dalam kalangan pemain ketika ini, bagaimanapun, Muhammad Najmudin juga sepatutnya merupakan pemain terbaik tetapi disebabkan mengalami kecederaan lutut yang serius tahun lepas, dia terpaksa berehat panjang,” kata sumber yang tidak dinamakan kepada Bernama.

Sekurang-kurangnya sejumlah 12 pemain termasuk 3 nama yang disebutkan di atas memilih untuk menandatangani kontrak profesional bersama Selangor FC dan JDT.

Dimaklumkan oleh sumber tersebut, kesemua mereka ini yang sering mengisi kesebelasan utama pasukan ketika menuntut di AMD telah ditawarkan kontrak antara dua dan tiga tahun.

Berikut adalah 12 pemain generasi kedua AMD yang menandatangani kontrak bersama Selangor dan JDT:


15 Pemain Dijangkiti Covid-19, Dua Perlawanan Terengganu vs Negeri Sembilan Ditunda

Dua perlawanan yang melibatkan pertembungan Terengganu FC menentang Negeri Sembilan FC di Stadium Sultan Mizan Zainal Abidin (SMAZA) diumumkan tunda oleh pengelola liga, Malaysian Football League (MFL), hari ini.

Ini disebabkan seramai 15 pemain serta pegawai skuad Hoben Jang Hoben dimaklumkan dijangkiti Covid-19. Penundaan ini selaras dengan peraturan baharu oleh MFL dimana kelab layak memohon penundaan perlawanan sekiranya 50% pemain dijangkiti virus ini.

Malaysian Football League (MFL) mengumumkan perlawanan Liga Super yang menemukan Terengganu FC dan Negeri Sembilan FC di Stadium Sultan Mizan Zainal Abidin pada 9 Mac 2022 (Rabu) terpaksa ditunda ke tarikh baharu.#LigaSuper2022

Sepatutnya, kedua-dua pasukan dijadualkan berentap sesama sendiri pada esok (9 Mac) bagi aksi kedua Liga Super 2022. Manakala satu lagi pertembungan melibatkan kedua-dua pasukan dijadualkan pada Ahad nanti (13 Mac) untuk perlawanan pusingan pertama Piala FA 2022.

Bagaimanapun, tiada sebarang tarikh baharu diumumkan setakat ini. Terdahulu, Terengganu yang dikendalikan oleh Nafuzi Zain tidak beraksi pada perlawanan pertama Liga Super apabila 20 pemain dan pegawai pasukan lawannya, Sri Pahang FC dijangkiti Covid-19.

Dengan penundaan ini, Terengganu akan ‘berehat’ hampir sebulan. Perlawanan seterusnya, Terengganu akan menghadapi Petaling Jaya City FC (Pj City) di gelanggang lawan pada 6 April kelak.


Harimau Selatan Baham Sang Seladang 7-0 Disaksikan Hampir 100,000 Tontonan di Youtube

Kelab Bola Sepak Johor Darul Ta’zim (JDT) berhasil mencatatkan kemenangan besar 7-0 ke atas Perak dalam satu perlawanan yang berlangsung di Stadium Sultan Ibrahim, sebentar tadi.

Lebih menarik, kemenangan skuad yang terkenal dengan julukan Harimau Selatan itu turut disaksikan hampir 100,000 tontonan yang disiarkan secara langsung di Youtube.

Empat gol diraih pada separuh masa pertama. Gol-gol tersebut disumbangkan oleh Afiq Fazail, Gonzalo Cabrera (2 gol) dan Ramadhan Saifullah.

CIMB LIGA SUPER MALAYSIA 2020 | 4 SEPTEMBER 2020Half TimeJDT [4-0] PERAK(Afiq Fazail 22' / Gonzalo Cabrera 36', 45'(pen) / Ramadhan Saifullah Usman 45'+2)More photos at https://t.co/fyskM0QSW9 pic.twitter.com/zNCGO5r6Ns

Separuh masa kedua, mereka menambah duka pasukan Perak kendalian Mehmed Durakovic apabila Cabrera menambah satu lagi koleksi golnya pada malam ini untuk meraih hatrik.

Safawi Rasid dan Akhyar Rashid turut menjaringkan satu gol masing-masing untuk meletakkan JDT 7-0 di hadapan.

JDT have scored seven goals in one Liga Super match for the first time since beating Melaka 7-0 in April 2017.#ForwardFootball#BangkitSemangatBola#CIMBLigaSuper2020 https://t.co/MVTDGDq7yS

Kemenangan besar ini mengukuhkan lagi kedudukan mereka sebagai pendahulu CIMB Liga Super 2020 dengan kutipan 16 mata.

Featured Image: JOHOR Southern Tigers


Rahadiazli Rahalim Dibenarkan Berlatih Dengan Jurulatih Penjaga Gol

Setelah beberapa bulan terpaksa menumpukan perhatian kepada pemulihan ekoran kecederaan melibat posterior crucial ligament (PCL), kini, penjaga gol muda Terengganu FC, Rahadiazli Rahalim dibenarkan turun padang untuk berlatih.

Bagaimanapun, penjaga gol berusia 20 tahun ini hanya dibenarkan berlatih bersama jurulatih penjaga gol, Mohd Yazid Mohd Yassin.

Menurut pengurus pasukan, Zulfadli Rozi memaklumkan Rahadi serta pemain tengah yang mengalami kecederaan anterior crucial ligament (ACL), Azalinullah Alias akan dibenarkan menyertai latihan penuh bersama rakan sepasukan yang lain selepas 4 Oktober nanti.

“Kita benarkan dia berlatih dengan jurulatih penjaga gol, dia akan ada satu lagi perjumpaan (appointment) dengan doktor pada 4 Oktober nanti,

“Selepas (perjumpaan) itu barulah kita akan benarkan dia sertai latihan penuh bersama pasukan.

“Situasi yang sama dengan Azali kerana pembedahannya hanya selang seminggu berbanding Rahadi.” katanya kepada Sukanz, hari ini.

Tambahnya lagi, Terengganu tidak mahu terburu-buru untuk gunakan khidmat kedua-dua pemain tersebut kerana pelbagai faktor perlu diambil kira.

Ini bermakna, penyokong-penyokong Terengganu tidak akan dapat melihat kelibat kedua-dua pemain ini dalam perlawanan terakhir Liga Super, menentang Penang FC di Stadium Bandaraya, ahad ini.

Selain perlawanan akhir liga, kelibat kedua-dua pemain ini dalam saingan Piala Malaysia juga mungkin tidak akan kelihatan.

Sementara itu, kapten pasukan, Carli de Murga yang mengalami kecederaan sebelum ini akan mula menyertai latihan penuh bersama pasukan dan berkemungkinan akan digunakan khidmatnya oleh ketua jurulatih, Nafuzi Zain bagi mengharungi saingan Piala Malaysia.


Rekod Pertemuan: Sze Fei-Nur Izzuddin Tak Pernah Menang Menentang Beregu Denmark, Kim Astrup-Anders Rasmussen

Pasangan beregu lelaki negara, Goh Sze Fei-Nur Izzuddin berhasil mencipta kejutan dengan menumpaskan beregu yang berada di ranking ketujuh dunia, Fajar Alfian-Rian Ardianto untuk mara ke peringkat separuh akhir Terbuka Denmark 2021.

Menanti mereka di aksi separuh akhir adalah pasangan beregu yang menghuni ranking ke-11 dunia iaitu Kim Astrup-Anders Rasmussen. Beregu kelahiran Denmark ini berhasil lolos ke peringkat separuh akhir dengan menumpaskan Shohibul Fikri-Bagus Maulana.

Bercakap mengenai rekod pertemuan, pasangan beregu negara yang menduduki ranking ke-26 dunia ini tidak pernah meraih sebarang kemenangan sepanjang bertemu Kim Astrup-Anders Rasmussen setakat ini.

Berdasarkan rekod, pertama kali kedua-dua beregu ini berentap di dalam gelanggang adalah pada tahun 2017 sementara kali terakhir mereka bertemu pula adalah bulan Mac pada tahun ini. Berikut adalah rekod pertemuan antara Sze Fei-Nur Izzuddin menentang Kim Astrup-Anders Rasmussen:

Keputusan: 22-20, 13-21 dan 13-21

Kejohanan: Bitburger Badminton Open 2017


Penjaga Gol Skuad Kebangsaan, Kalamullah Al-Hafiz Sertai Kedah – Kontrak 2 Tahun

Keputusan pihak pengurusan Petaling Jaya City FC (PJ City) menarik diri daripada beraksi dalam kancah Liga Super 2023 menyaksikan salah seorang penjaga golnya, Kalamullah Al-Hafiz Mat Rowi angkat kaki dan menyertai pasukan baharu.

Dan pasukan baharu yang menjadi pilihannya ialah Kedah Darul Aman FC (Kedah) yang bakal mendapat sentuhan ketua jurulatih baharu, Nafuzi Zain.

Penyertaan Kalamullah yang juga merupakan penjaga gol skuad kebangsaan bersama skuad Sang Kenari diumumkan secara rasmi oleh pihak kelab terbabit menerusi pelbagai platform media sosialnya, hari ini.

🗣 Kalamullah bersyukur dapat menyertai pasukan dengan reputasi besar dengan sokongan penyokong yang ramai.

Tahniah Kalamullah, berjuanglah sejiwa murni!https://t.co/eG9Fk0equ8 pic.twitter.com/PbEyaDCr2C

— KEDAH DARUL AMAN FC (@kda_fc) December 7, 2022

Difahamkam, penjaga gol berusia 27 tahun dan kelahiran Pasir Puteh ini menandatangani kontrak selama dua tahun yang menyaksikannya kekal bersama Kedah sekurang-kurangnya sehingga tahun 2024 kelak.

Selain itu, Kalamullah yang mempunyai ketinggian 1.76 meter (m) ini akan mengenakan jersi bernombor 22 sepanjang beraksi bersama skuad Hijau Kuning.

Sebagai rekod, Kalamullah memulakan karier bola sepaknya dengan menyertai skuad Kelantan B-19 pada tahun 2012 sebelum menyertai Felda United B-21 selang dua tahun berikutnya.

Pada tahun 2017, Kalamullah berjaya menembusi skuad senior Felda United dan kekal bersama pasukan itu sehingga tahun 2018 sebelum berhijarah menyertai PJ City FC yang ketika itu dikenali sebagai MISC-MIFA.

Featured Image: Football Association of Malaysia


Malaysia Masters: Perjalanan Goh Jin Wei Ditamatkan Tai Tzu Ying Di Pusingan 16

Penampilan perseorangan wanita bebas (independent) negara, Goh Jin Wei dalam saingan Malaysia Masters 2022 terhenti setakat peringkat Pusingan 16 sahaja.

Kemaraan pemain berusia 22 tahun tersebut dinafikan oleh perseorangan wanita No.2 dunia dari Taiwan, Tai Tzu Ying.

Dalam perlawanan tersebut, Jin Wei terlebih dahulu berjaya mencetak kemenangan ke atas Tzu Ying di set pertama dengan skor 21-16.

R16Goh Jin Wei 🇲🇾21-16, 7-21, 9-21Tai Tzu Ying

Jin Wei menang di set pertama kemudian dia terpaksa akur tewas kepada pengalaman pemain no. 2 dunia yang bangkit menang perlawanan ini. #BWFWorldTour #KamiTeamMalaysia pic.twitter.com/TKZX30niOw

— Team Malaysia (@TeamMsia) July 7, 2022

Namun begitu, juara Terbuka Indonesia dan Thailand 2022 ini berhasil bangkit di set kedua dan ketiga dengan skor 21-7 dan 21-9 sekaligus memenangi perlawanan ini.

Sebagai rekod ini merupakan kekalahan kedua berturut-turut dialami Jin Wei di tangan Tzu Ying di pentas antarabangsa.

Pada pertemuan sulung, Jin Wei tumpas kepada Tzu Ying secara “straight set” dengan skor 15-21 dan 15-21 dalam saingan Terbuka Malaysia 2018.

Featured Image: Badminton Association of Malaysia


Faisal Halim Sah Tinggalkan Pahang, Ke Mana Hala Tujunya Selepas Ini?

Penyerang lincah, Faisal Halim mengesahkan dirinya akan berpisah dengan Pahang selepas lima musim menabur bakti bersama pasukan tersebut.

Pengesahan itu dibuat selepas pasukan berpangkalan di Kuatan itu tidak menyambung kontraknya untuk saingan Liga Malaysia musim hadapan.

Bagaimanapun, penyerang berusia 22 tahun ini tidak berkecil hati apabila Pahang membuat keputusan untuk tidak melanjutkan kontraknya dan bersedia untuk mencari pasukan baharu.

“Lima musim bersama Tok Gajah saya seronok bergandingan dengan barisan pemain import bertaraf bintang seperti Mohamadou Sumareh, Dickson Nwakaeme dan Herold Goulon.

“Pengalaman bersama mereka amat berharga untuk dibawa bersama pasukan baharu musim depan.

“Saya seronok bersama Pahang dan saya doakan semoga Tok Gajah meniti kejayaan selepas ini,” katanya seperti dipetik daripada Harian Metro.

Mula menyertai skuad Tok Gajah pada penghujung tahun 2015, kelibat Faisal di atas padang kerap kelihatan sejak musim lalu.

Kelincahan dan kelajuannya menyaksikan ketua jurulatih, Dollah Salleh acap kali menurunkannya untuk beraksi sebagai penyerang sisi.

Dengan pengesahan yang dibuat, menarik untuk menyaksikan pasukan manakah yang akan disertai oleh Faisal untuk saingan Liga Malaysia 2021 kelak.

Menurut seorang wartawan tempatan, Faisal dikatakan akan kekal bersama pasukan berpangkalan di pantai timur.

Namun belum ada kepastian samada pasukan yang dinyatakan itu adalah pasukan Liga Super, Terengganu Football Club (TFC) atau pasukan Liga Premier, TRW Kelantan FC.


Terbuka Indonesia: Aaron-Wooi Yik Atasi Beregu Senior Korea Untuk Mara Ke Pusingan 16

Beregu lelaki No.1 negara, Aaron Chia dan Soh Wooi Yik berhasil meloloskan diri ke Pusingan 16 saingan Terbuka Indonesia 2022 – Jelajah Dunia Super 1000 BWF.

Pasangan yang menghuni ranking ketujuh dunia itu mara selepas menundukkan beregu senior Korea, Kim Gi-jung dan Kim Sa-rang, yang berusia 31 dan 32 tahun masing di Pusingan 32, sebentar tadi.

EAST VENTURES Indonesia Open 2022MD – Round of 32               🇲🇾Aaron CHIA🏅21 11 21 🇲🇾Wooi Yik SOH🏅18 21 11 🇰🇷Gi Jung KIM               🇰🇷Sa Rang KIM

🕗 in 48 minutes https://t.co/NItfKUeRdq

— BWFScore (@BWFScore) June 15, 2022

Dalam perlawanan tersebut, Aaron-Wooi Yik mengalahkan gandingan Gi-jung dan Sa-rang ini menerusi tiga set permainan yang berkesudahan dengan skor 21-18, 11-21 dan 21-11 dalam tempoh masa menghampiri 50 minit permainan.

Untuk makluman semua, ini juga merupakan pertemuan sulung melibatkan kedua-dua pasangan beregu ini di pentas antarabangsa.

Sementara itu, Aaron-Wooi Yik bakal berjumpa dengan samada beregu Perancis, Christo Popov dan Toma Junior Popov (ranking ke-28) atau beregu Belanda, Ruben Jille dan Ties Van der Lecq (ranking ke-44) di Pusingan 16 kelak.


Pogba Ditimpa Kecederaan Lagi, Terlepas Aksi Piala Dunia 2022

Paul Pogba menjadi salah seorang pemain bintang dunia yang tidak akan menyerikan kejohanan Piala Dunia 2022 Qatar bermula pada 20 November kelak.

Perkembangan itu hadir selepas ejennya, Rafael Pimenta memaklumkan kliennya telah ditimpa satu lagi kecederaan semasa latihan iaitu melibatkan peha.

Laporan Get Football News France yang memetik kenyataan Pimenta kepada Telefoot, berkata, kecederaan terbabit memaksa pemain tengah berusia 29 tahun itu berehat sekurang-kurangnya tiga minggu.

Pemain tengah itu sedang berusaha untuk kembali beraksi selepas mengalami kecederaan lutut ketika menyertai aksi pramusim bersama kelab baharunya, Juventus pada Julai lalu.

Susulan daripada kecederaan itu, Pogba yang pada awalnya tidak mahu membuat pembedahan. Bagaimanapun, pembedahan itu tidak dapat dielakkan dan dia terpaksa jua menjalaninya pada September lalu.

Namun dengan kecederaan terbaru menimpanya, dia terpaksa melupakan untuk kembali beraksi bersama kelabnya, Juventus apatah lagi untuk bersama skuad kebangsaan, Perancis bagi mempertahan kejuaraan Piala Dunia yang diraih pada 2018.

Untuk makluman, saingan edisi tersebut menyaksikan Pogba menjadi antara tunjang yang membantu skuad Les Bleus bimbing Didier Deschamps merangkul kejuaraan tersebut buat kali kedua dalam sejarah mereka.

Featured Image: Equipe de France


Malaysia Masters 2023: Harga Tiket Kekal, Penjualan Bermula 20 April

Penjualan tiket bagi saingan Perodua Malaysia Masters 2023 yang merupakan sebuah kejohanan Jelajah Duwia BWF bertaraf Super 500 akan bermula jam 2 petang pada 20 April  di laman sesawang www.ticket2u.com.my.

Bukan itu sahaja, Presiden Persatuan Badminton Malaysia (BAM), Tan Sri Dato’ Sri (Dr.) Norza Zakaria semasa dalam sidang media kejohanan berkenaan turut memaklumkan harga tiket kejohanan pada edisi kali ini kekal seperti edisi lalu.

Sebagai rujukan, tiket kejohanan pada edisi lalu menawarkan lima kategori iaitu upper tier, lower tier, premium, vip dan super fan dengan harga pada hari kedua bermula RM20, RM35, RM60, RM70 dan RM140 masing-masing.

Sepertimana penganjuran pada edisi lalu, tiket “early bird” turut ditawarkan buat peminat-peminat badminton tanah air bermula 20 April hingga 4 Mei.

Untuk makluman semua, kejohanan Malaysia Masters ini akan membuka tirainya pada 23 Mei dan tamat pada 28 Mei kelak.

Featured Image: Badminton Association of Malaysia


10 Penghijrahan Paling Merugikan Musim 2019/20 – ‘Top 3’ Adalah Pemain La Liga

Tiga tempat teratas dalam senarai 10 Penghijrahan Paling Merugikan Musim 2019/20 diduduki oleh pemain-pemain dalam saingan La Liga.

Manakala empat penghijrahan yang lain terdiri kalangan pemain-pemain yang beraksi dalam kancah Liga Perdana Inggeris (EPL).

Majoriti pemain yang tersenarai atas dasar harga yang dilaburkan tidak sepadan dengan impak yang diberikan pemain. Tambahan pula, pemain-pemain ini lebih banyak memanaskan bangku simpanan berbanding beraksi di atas padang.

Tanpa berceloteh dengan lebih panjang, berikut adalah senarai 10 Penghijrahan Paling Merugikan Musim 2019/20:

Anda masih ingat kepada Lozano? Pemain sayap berusia 25 tahun ini mencuri tumpuan ketika saingan Piala Dunia 2018 bersama skuad kebangsaan Mexico. Namun selepas daripada kejohanan di Rusia tersebut, Lozano mengalami penurunan prestasi di kelabnya, PSV Eindhoven.

Bagaimanapun pada jendela perpindahan musim panas 2019, Napoli dengan beraninya membuat keputusan untuk menandatangani pemain ini dengan rekod perpindahan termahal kelab dan diberikan kontrak selama lima tahun.

Napoli mendapatkan khidmat Lozano untuk menambahkan kekuatan serangannya apatah lagi pemain ini telah menjaringkan 40 gol dan menghasilkan 23 bantuan gol sepanjang dua tahun bersama PSV. Namun bersama Napoli, hanya 5 gol dan 2 bantuan gol diberikan oleh Lozano untuk musim 2019/20.

Seorang lagi pemain yang berhijrah dan dibayar dengan rekod perpindahan kelab. Di tempat ke-9 adalah penyerang muda kelahiran Brazil iaitu Joelinton yang berpindah daripada Hoffenheim ke Newcastle United pada harga €44 juta. Dia ditawarkan kontrak selama 6 tahun.

Ketika beraksi bersama Die Kraichgauer dalam saingan Bundesliga musim 2018/19, prestasi penyerang muda ini telah menarik perhatian ramai apabila mengumpul 8 gol dan 8 bantuan gol daripada 33 penampilan pada musim tersebut.

Tetapi setelah dibawa masuk ke Magpies dengan rekod perpindahan kelab, dia sekadar merekodkan 2 gol dan 2 bantuan gol walapun tampil hampir kesemua perlawanan bersama Newcastle United sepanjang musim ini.

Pemain kelahiran Perancis ini merupakan pemain termahal yang pernah dibeli oleh kelab berpangkalan di utara London, Tottenham Hotspur. Namun begitu, pemain berusia 23 tahun ini tidak memberikan impak yang besar kepada pasukan.

Berhasil melakukan 29 penampilan sepanjang musim ini namun kelibatnya dalam kesebelasan utama semakin berkurangan sejak ketibaan pengurus berbangsa Portugal, Jose Mourinho yang hadir pada november lalu menggantikan Mauricio Pochettino.

Manchester City kendalian Pep Guardiola membuat keputusan mendapatkan khidmat pertahanan kanan Portugal ini untuk memperkukukan barisan pertahanannya bagi mengharungi saingan 2019/20.

Danilo turut disertakan dalam swap deal ini menjadikan Cancelo sebagai pemegang rekod perpindahan pertahanan kanan paling mahal di dunia iaitu berharga €60 juta.

Bagaimanapun harga mahal itu tidak setimpal dengan aksi yang disajikan dan Cancelo masih tidak dapat mencabar tempat yang sering diisi oleh Kyle Walker di Manchester City.

Penyerang muda Serbia ini amat menyerlah ketika bermain bersama Eintracht Frankfurt secara pinjaman daripada Benfica. Selama dua musim di Jerman, Jovic merekodkan 36 gol dan 9 bantuan gol daripada 75 penampilan dalam kesemua pertandingan domestik.

Disebabkan itu, kelab gergasi Sepanyol, Real Madrid sanggup mengambil keputusan untuk membeli pemain ini dengan harga €70 juta. Bagaimanapun, pengurus Los Blancos, Zinedine Zidane masih tidak memberikan kepercayaan penuh kepadanya untuk beraksi di posisi penyerang secara tetap.

Walaupun Jovic meraih 27 penampilan musim ini, Karim Benzema kekal menjadi penggempur utama Real Madrid. Untuk rekod, Jovic hanya merekodkan 2 gol dan 2 bantuan gol dalam kesemua pertandingan musim ini.

Nama de Ligt meletup semasa musim 2018/19. Manakan tidaknya, dia yang berusia 19 tahun ketika itu telah dilantik sebagai kapten pasukan dan sebahagian daripada skuad muda Ajax Amsterdam yang mara ke saingan separuh akhir Liga Juara-Juara UEFA.

Walaupun gagal mara ke perlawanan akhir, dia berjaya merangkul kejuaraan bergandi di peringkat domestik pada musim tersebut. Selain itu, pertahanan tengah berusia 21 tahun ini merupakan tonggak utama skuad kebangsaan Belanda yang bergandingan bersama pertahanan kental Liverpool, Virgil van Dijk.

Juventus yang melihat pemain-pemain di barisan pertahanannya semakin menua membuat keputusan untuk mendapatkan de Ligt daripada Ajax namun begitu musim 2019/20 menyaksikan pertahanan berbakat ini sekadar tersenyum kelat di bangku simpanan setiap kali perlawanan.

Penyerang sayap, Nicolas Pepe dibeli dengan rekod perpindahan paling mahal buat kelab berpangkalan di Kota Londan, Arsenal mengatasi rekod perpindahan penyerang prolifik, Pierre-Emerick Aubameyang (sekitar €64 juta) daripada Borussia Dortmund.

Malah kalangan penyokong The Gunners meramalkan Pepe menjadi The Next Henry untuk Arsenal berdasarkan corak permainannya selain daripada perkongsian kewarganegaraan, Perancis.

Ramalan hanya sekadar ramalan, Pepe bergelut untuk menyesuaikan diri dalam kancah bola sepak England serta gagal meraih keyakinan samada Unai Emery mahupun Mikel Arteta untuk diturunkan sebagai tonggak kesebalasan utama setiap perlawanan.

Penghijrahan Eden Hazard ke Kota Madrid sepatutnya menjadi kemuncak kerier bola sepaknya setelah tujuh tahun beraksi bersama Chelsea. Malah kedatangannya ke Real Madrid ditunggu-tunggu sejak pemergian Cristiano Ronaldo ke Juventus pada tahun 2018.

Amat memeranjatkan apabila penyerang sayap lincah kelahiran Belgium ini tiba ke kem pramusim 2019/20 dengan berat badan yang berlebihan dan tidak cergas. Dan apabila bermulanya saingan La Liga, Hazard bergelut untuk menampilkan persembahan berbisanya sepertimana di Chelsea dan di situ bermula pula episod dia dihimpit dengan kecederaan demi kecederaan.

Walaupun Real Madrid cemerlang pada musim ini dengan merangkul Spanish Super Cup dan kejuaraan La Liga, Hazard hanya memainkan peranan yang sangat kecil iaitu tampil sebanyak 16 kali dan hanya menjaringkan satu gol dalam saingan liga musim 2019/20.

Penyerang Perancis ini merupakan pemain ketiga termahal yang dibeli oleh FC Barcelona dalam sejarah penubuhan mereka. Hanya Ousmane Dembele dan Countinho berharga lebih mahal daripada Griezmann.

Penyerang ini tiba di Nou Camp bukan sahaja dengan reputasi sebagai bekas pemain handalan Atletico Madrid malahan sebagai pemenang Piala Dunia 2018 bersama skuad kebangsaan Perancis.

Namun tidak sepadan dengan harganya, Griezmann gagal meyakinkan dua pengurus iaitu Ernesto Valverde dan Quique Setien untuk menjadikannya sebagai tonggak utama pasukan dan lebih banyak bermain sebagai pemain gantian.

Penyerang muda Portugal ini menjadi bualan hangat peminat bola sepak seluruh dunia pada awal saingan bola sepak eropah musim 2019/20. Aksinya dalam saingan La Liga dan UCL sering menjadi game changer dan mampu menghadiahkan gol buat Los Rojiblancos.

Namun menjelang pertengahan musim, dia semakin sukar mendapatkan kepercayaan daripada pengurus Atletico, Diego Simeone untuk bermula dalam kesebelasan utama. Jika dilihat persembahan Felix bersama Atletico, dia tidak begitu serasi dengan sistem yang diterapkan oleh Simeone.

Malah Simeone pula semakin menggaru-garu kepala untuk mencari dimanakah posisi yang sesuai buat penyerang ini setelah bereksperimen di beberapa posisi serangan. Dan penyerang pinjaman daripada Chelsea, Alvaro Morata lebih efektif di hadapan gawang dengan merekodkan 16 gol dalam semua kejohanan musim ini berbanding Felix.


Bekas Jurulatih Lee Zii Jia Bimbing Perseorangan Wanita Indonesia

Indra Wijaya yang pernah melatih jaguh badminton perseorangan lelaki negara, Lee Zii Jia kini meneruskan kariernya di negara kelahirannya iaitu Indonesia.

Persatuan Bulu Tangkis Seluruh Indonesia (PBSI) memaklumkan secara rasmi bahawa jurulatih berusia 48 tahun terbabit dilantik sebagai ketua jurulatih bagi kategori perseorangan wanita bermula hari ini.

Antara tugasan utama Indra yang akan dibantu oleh Herli Djaenudin sebagai penolong ketua jurulatih adalah meningkatkan prestasi pemain wanita No.1 republik terbabit iaitu Gregoria Mariska Tunjung.

Selain Gregoria, Indra akan turut memberikan tumpuan untuk melatih beberapa perseorangan wanita Indonesia seperti Putri Kusuma Wardani, Komang Ayu Cahya Dewi, Bilqis Prasista dan lain-lain lagi.

Sebelum ini, Indra sempat melatih Zii Jia yang bergerak sebagai pemain bebas (independent) bermula 1 Mac dengan kontrak selama tiga tahun.

Bagaimanapun, kerjasama antara Indra dan Zii Jia dilaporkan tamat apabila kedua-dua dikhabarkan berpisah pada penghujung November tahun lalu.

Sebelum melatih Zii Jia yang bergerak secara bebas, Indra berkhidmat selama tujuh tahun bersama Persatuan Badminton Malaysia (BAM).


Piala AFF: Thailand Panggil Bekas Pemain Kedah, Sisih Pemain J-League

Juara bertahan, Thailand telah mengumumkan senarai 24 pemain yang dipilih ketua jurulatihnya, Alexandre ‘Mano’ Polking bagi mengharungi saingan Piala AFF 2022.

Berdasarkan penelitian dalam senarai yang dikeluarkan Persatuan Bola Sepak Thailand (FAT) semalam, skuad berjulukan Gajah Perang dilihat menyenaraikan bekas pemain import Kedah Darul Aman FC (Kedah), Sanrawat Dechmitr.

Pada masa yang sama, tiada kelibat pemain yang beraksi dalam kancah J-League iaitu Chanathip Songkrasin (Kawasaki Frontale) dan Supachok Sarachat (Consadole Sapporo) dipanggil pada kali ini.

#OFFICIAL ประกาศรายชื่อ 24 แข้งช้างศึก ชุดชิงแชมป์อาเซียน พร้อมเก็บตัวอุ่นเครื่องกับ เมียนมา และ ไชนีส ไทเป

รายละเอียด : https://t.co/XSbWbimA1H#ช้างศึก #ทีมชาติไทย #Changsuek #บอลไทย #ฟุตบอลไทย #AFFChampionship #ฟุตบอลชิงแชมป์อาเซียน2022 #AFFMitsubishiElectricCup2022 pic.twitter.com/RbF71mYm9w

— Changsuek (@Changsuek_TH) December 1, 2022

Selebihnya, 23 nama lagi merupakan pemain yang beraksi dalam kancah domestiknya yang terdiri daripada kelab-kelab seperti Buriram United, BG Pathum United, Chonburi, Muangthong United, Chiangrai United, Port FC, Ratchaburi FC dan Police Tero.

Sebagai perbandingan, hanya lapan daripada 24 pemain ini merupakan sebahagian daripada skuad yang membawa Thailand menjuarai Piala AFF edisi lalu.

Mereka ialah Theerathon Bunmathan, Kritsada Kaman, Weerathep Pomphan, Sarach Yooyen, Sivakorn Tiatrakul, Bordin Phala, Adisak Kraisorn dan Teerasil Dangda.

Untuk makluman semua, pemain-pemain yang disenaraikan ini dikehendaki untuk melapor diri pada kem latihan skuad kebangsaan pada 6 Disember kelak.

Sebelum mengharungi saingan Piala AFF, Thailand terlebih dahulu akan beraksi dalam perlawanan antarabangsa yang berfungsi sebagai aksi pemanas badan menentang Myanmar dan Taiwan pada 11 dan 14 Disember masing-masing.

Sebagai tambahan, saingan Piala AFF kali ini menyaksikan Thailand diundi dalam Kumpulan A bersama-sama Brunei, Kemboja, Indonesia dan Filipina.

Featured Image: Kedah Darul Aman FC


Bojan Kekal Bimbing KL City, Tolak Pelbagai Tawaran Dari Pelusuk Benua Asia

Jurulatih kelahiran Croatia, Bojan Hodak akan kekal membimbing skuad berpangkalan di ibu kota tanah air, Kuala Lumpur City FC (KL City) pada musim hadapan.

Perkara itu disahkan oleh Ketua Pegawai Eksekutif (CEO) KL City, Stanley Bernard menerusi satu kenyataan yang dikongsikan oleh pelbagai platform media sosial rasmi kelab, pada hari ini.

“Sukacitanya saya ingin mengumumkan, Bojan Hodak akan terus kekal bersama kami untuk musim ketiganya walaupun beliau menerima pelbagai tawaran dari seluruh pelusuk benua asia.”

“Musim ketiga Bojan in selaras dengan sasaran kelab untuk mencapai ketekalan dan daya saing sepanjang masa.” ujarnya dalam kenyataan tersebut.

Pesanan Stanley Bernard menuju ke 2023 — terus maju, terus mara!#KLCityFC #KLPride #SampaiMatiKualaLumpur pic.twitter.com/Km28XLcvyC

— Kuala Lumpur City Football Club (@KLCityFootball) December 7, 2022

Sepertimana pernah didedahkan oleh wartawan tempatan, Avineshwaran, khidmat jurulatih berusia 51 tahun ini pernah diintai kelab berpangkalan di negara seberang tambak, Lion City Sailors susulan kejayaannya mengemudi KL City mara ke perlawanan akhir Piala AFC 2022.

Sementara itu, Stanley tanpa mendedahkan sebarang nama memaklumkan  khidmat para pemain yang berperanan besar dalam membantu kejayaan KL City dalam dua musim lalu ini turut dikekalkan.

Pada masa yang sama, pihaknya sedang memuktamadkan rundingan bersama beberapa pemain lain bagi menambahkan dan memperkuatkan skuad untuk mengharungi saingan Liga Malaysia 2023 kelak.


Balenciaga Keluarkan But Bola ‘T20’ Berharga Sekitar RM3000 Sepasang

Jenama fesyen mewah, Balenciaga mengumumkan mengeluarkan but bolanya tersendiri dan diletakkan dengan harga semahal $725 atau sekitar RM3000.

But bola rekaan syarikat berpangkalan di Kota Paris ini hadir dalam tiga edisi warna iaitu hitam, putih dan kuning neon.

Rekaannya amat ringkas dan klasik dengan hanya perkataan ‘Balenciaga’ tertera di bahagian lidah atas selain daripada logonya di bahagian atas tumit.

Walaupun rekaannya tampak ringkas dan klasik, namun ianya adalah leather-free dan dibuat menggunakan sejenis bahan iaitu polyurethane. Menurut laman sesawangnya, but ini dibuat di China.

Mereka menggelarkannya sebagai ‘Soccer Sneaker’ dan menurut beberapa laman sesawang fesyen, but ini turut direka untuk kegunaan berjalan seharian.

Apabila melihatnya dengan lebih teliti, but bola Balenciaga ini mirip kepada rekaan syarikat pakaian sukan Itali, Diadora yang disarung oleh penyerang handalan Francesco Totti.

the design also looks A LOT like @Diadoraofficial Totti signature cleats (for the record these were some of my favorite cleats EVER). remove the gold from these…. pic.twitter.com/SBSujo9sBV

Selain daripada but bola, Balenciaga turut membuat jersi untuk sukan bola sepak dan diletakkan dengan tanda harga lebih daripada $1000 sehelai.

Difahamkan but bola tersebut boleh boleh di pra-tempah menerusi laman sesawang rasminya, balenciaga.com bermula hari ini.


All England 2023: Tze Yong Cipta Kejutan Singkir ‘Alien’ Di Pusingan 16

Perseorangan lelaki muda negara, Ng Tze Yong mencipta satu kejutan besar dalam kariernya dengan menyingkirkan pemain No.1 dunia merangkap juara bertahan Kejohanan Badminton Terbuka Seluruh England (All England), Viktor Axelsen di Pusingan 16.

Kejutan itu hadir setelah Tze Yong yang menghuni ranking ke-28 dunia berhasil menumpaskan Axelsen yang sering dijuluki peminat sebagai ‘Alien’ menerusi tiga set permainan yang berkesudahan dengan skor 21-15, 9-21 dan 23-21.

YONEX All England Open Badminton Championships 2023MS – R1621 9 23 🇲🇾NG Tze Yong🥇

15 21 21 🇩🇰Viktor AXELSEN

— BWFScore (@BWFScore) March 16, 2023

Pertarungan sengit yang berlangsung di Gelanggang 1, Utilia Arena Birmingham itu memakan masa lebih satu jam permainan.

Lebih manis, Tze Yong melakar kejutan ini pada pertemuan sulung menentang Axelsen di pentas antarabangsa serta penyertaan pertamanya di All England – sebuah kejohanan Jelajah Dunia BWF Super 1000.

Kemenangan ini sudah tentu mengesahkan kemaraannya ke peringkat suku akhir. Menantinya di peringkat tersebut adalah pemain China yang menghuni ranking ke-14 dunia, Li Shi Feng.

Pemain yang berusia 23 tahun ini pula mara setelah menumpaskan rakan senegaranya, Zhao Jun Peng secara “straight set” dengan skor 21-9 dan 21-17.

YONEX All England Open Badminton Championships 2023MS – R1621 21 🇨🇳LI Shi Feng🥇

9 17 🇨🇳ZHAO Jun Peng

— BWFScore (@BWFScore) March 16, 2023

Featured Image: Badminton Association of Malaysia


Raja Permin Rancang Naik Taraf Fasiliti Asas Selepas Mendapat Milikan Padang

Kelab amatur berpangkalan di Chendering, Kuala Terengganu iaitu Raja Permin FC sudah merancang untuk melakukan beberapa naik taraf fasiliti asas setelah mendapat pemilikan untuk menguruskan sebuah padang kelak.

Difahamkan, padang yang sedang mereka usahakan pemilikannya ini terletak di antara sempadan Kampung Raja dan Taman Permin Jaya telah menjadi home dan tempat latihan buat pasukan Raja Permin sejak ia ditubuhkan oleh Allahyarham Syed Mustafa Tuan Kuning pada tahun 1995.

Beberapa siri perbincangan di antara pengurusan kelab bersama pihak berkuasa tempatan (PBT) bagi mendapatkan pemilikan untuk menguruskan padang yang turut dikenali sebagai Raja Permin Arena sudah memasuki peringkat akhir.

“Tujuan (mendapatkan) pemilikan ini bukan sahaja untuk membantu menjana pendapatan kepada kelab malah merancakkan ekosistem bola sepak di sekitar Kuala Terengganu terutama Chendering.” kata Timbalan Presiden, Mohd Dez kepada Sukanz.

Beliau berpendapat, penting untuk sesebuah kelab amatur untuk memiliki sebuah padang tersendiri agar menjadi pusat komuniti buat peminat kelab dan penduduk sekitar disamping dapat menjana kewangan kepada pasukan menerusi aktiviti-aktiviti perniagaan.

Turut dimaklumkan, sebuah syarikat akan didaftarkan untuk menguruskan Raja Permin Arena dan perniagaan-perniagaan milik pasukan yang digelar The Rossonerri ini. Syarikat ini juga, bakal membuka ruang perniagaan kepada bekas pemain-pemain termasuk mendirikan sebuah kedai barangan sukan rasmi Raja Permin.

“Beberapa fasiliti seperti tandas, surau dan bangku simpanan turut akan diperbaiki bagi memastikan keselasaan buat pasukan yang mengunjung ke padang ini.” jelasnya ketika ditanyakan mengenai perancangan terdekat selepas mendapat milikan pengurusan padang tersebut.

Manakala untuk perancangan jangka masa panjang, pihak pengurusan sedang dalam perancangan untuk menaiktaraf beberapa fasiliti seperti tempat duduk penonton, bilik persalinan, bangku pemain dan ruang VIP sekiranya mendapat kelulusan daripada PBT.

Siapa sangka pasukan berstatus amatur yang hanya mengambil bahagian dalam kejuaraan dan pertandingan peringkat amatur di kawasan setempat seperti Piala Musba dan Piala Liga Divisyen 2 Terengganu berjaya mengeluarkan produk untuk pasukan profesional, Terengganu FA.

Dua pemain tersebut ialah Md. Mazuki Yusof (1995) dan Mohd. Shahrul Ezrain Samsuddin (1997). Kedua-dua pemain ini memulakan karier bola sepak bersama Raja Permin sebelum bermain bersama pasukan Terengganu FA. Selain daripada dua pemain ini, terdapat beberapa lagi produk Raja Permin yang berjaya menembusi skuad Piala Presiden Terengganu FA.

Untuk pengetahuan semua, pasukan Raja Permin pernah suram seketika selepas pengasasnya meninggal dunia. Bagaimanapun, pada tahun 2016, bekas pemain-pemain Raja Permin membuat keputusan untuk menghidupkan dan menjenamakan semula pasukan ini.

Setelah dihidupkan kembali, Raja Permin giat menyertai beberapa pertandingan dan kejohanan yang dianjurkan di kawasan setempat.

Pada tahun 2018, mereka membuat keputusan untuk menyertai liga amatur iaitu Terengganu Amateur League (TAL). Pencapaian terbaik mereka setakat ini adalah terpilih untuk menyertai saingan Shopee Piala FA 2019 peringkat kelayakan bertemu Klasiko FC.

Untuk tahun 2021, Raja Permin masih lagi meneruskan penyertaan bola sepak mereka di divisyen empat (M4) dalam sistem piramid bola sepak tempatan bersama TAL.

Antara kejayaan manis pasukan ini adalah dinobatkan sebagai Best Media Team dua tahun berturut-turut iaitu tahun 2018 dan 2019 oleh TAL.

Paling tidak dapat dilupakan, Raja Permin FC pernah dipilih sebagai #TwitterCrush dan Team of The Day oleh gergasi bola sepak Itali, AS Roma menerusi laman media sosial mereka pada tahun 2018 dan 2019 menerusi akaun laman sosial mereka.

Raja Permin Football Club, a small community club from Malaysia. Just want to show @RajaPerminFC some love!  🇲🇾🤝🇮🇹 https://t.co/2UZvFSupgO

#ThrowbackA year ago, We were selected as @ASRomaEN's Twitter Team of the day and get to feature on the most active and influential club football in social media. This award has inspired us to continue striving for success and go beyond the border.Grazie @OfficialASRoma pic.twitter.com/AYMw33TUYo


Selangor 2 Teruskan Fokus Menjadi ‘Kilang’ Untuk Skuad Utama

Selangor FC 2 mahu terus menjadi platform kepada pemain muda mengasah bakat mereka namun dalam masa sama tidak mahu menjadikan itu sebagai batu penghalang buat mereka yang turut mengidamkan pencapaian lebih baik berbanding musim lalu.

Ketua jurulatih Selangor 2, Michael Feichtenbeiner, cukup berpuas hati apabila melihat beberapa pemain pada musim lalu yang terdiri daripada Aliff Haiqal, Zikri Khalili, Danial Asri, Sharul Nazeem Zulpakar dan penjaga gol muda, Sikh Izhan Nazrel Sikh Azman bakal dinaikkan pangkat ke skuad utama Selangor FC.

Justeru, beliau mengharapkan kesinambungan berkenaan akan diteruskan pada musim ini dan mahu menjadikan Selangor 2 sebagai’ kilang’ penghasilan pemain utama Selangor.

“Fokus utama kami masih kekal seperti musim lalu iaitu membentuk bakat muda Selangor agar mereka bersedia untuk beraksi dengan pasukan utama dengan musim ini enam orang pemain telah diserap masuk ke Selangor FC.

“Kedudukan musim lalu (tempat ke-7) adalah sesuatu yang boleh dibanggakan kerana mampu dihormati oleh pasukan lain walaupun itu bukan menjadi perhatian utama saya serta pasukan.

“Saya harap dapat meneruskan legasi ini dan gembira kerana apa yang kami rancang buat masa ini, berjalan seperti yang kami mahukan dan harap musim 2022, kami akan melihat lebih ramai bintang muda mampu dihasilkan,” katanya.

Selangor 2 akan menggunakan tiga pemain import musim ini yang juga merupakan dua pemain muda iaitu dua dari Ghana, Jordan Ayimbila, 20 tahun dan George Attram, 21 tahun selain Hein Htet Aung (20 tahun) dari Myanmar.

Bekas pemain kebangsaan Bawah-19 tahun, Shivan Pillay Asokan antara watak utama yang akan terus mendokong Selangor 2 selain Muhd Firdaus Irman, Syazwan Salihin, Aqil Fadhly dan Iqmal Ramlan.

Dalam pada itu, Feichtenbeiner mahu pemain-pemain muda Selangor 2 sentiasa mempunyai semangat untuk menang dalam tiap perlawanan yang mereka lalui dan tidak akan memberi laluan mudah buat pasukan lain di persaingan Liga Premier.

“Pada setiap perlawanan, saya akan sentiasa tekankan pemain agar ada mentaliti untuk menang biarpun saya tahu itu tidak akan selalu terjadi kerana kita bukannya serba lengkap yang boleh meraih tiga mata dengan mudah.

“Tiap perlawanan umpama satu pembelajaran buat mereka dan jika menang, itu satu bonus buat kami namun saya berasakan Selangor 2 mampu menamatkan musim ini lebih baik di saingan Liga Premier,” katanya.


Beregu Lelaki Malaysia ‘Hilang’ Di Suku Akhir All England Buat Kali Ketiga Berturut-Turut

Kejohanan Badminton Terbuka Seluruh England (All England) menyaksikan tiadanya kelibat beregu lelaki negara yang mara ke peringkat suku akhir buat kali ketiga berturut-turut.

Pada edisi kali ini, peringkat tersebut sekali lagi tidak diwarnai dengan kehadiran beregu lelaki Malaysia apabila Ong Yew Sin dan Teo Ee Yi tumpas kepada juara bertahan, Muhammad Shohibul Fikri dan Bagas Maulana.

Dalam pertarungan yang memakan masa sehingga 44 minit permainan itu, Yew Sin-Ee Yi yang merupakan wakil tunggal negara dalam kategori terbabit di Pusingan 16 terpaksa akur tumpas di tangan gandingan dari Indonesia itu secara “straight set” dengan skor 21-18 dan 21-18.

YONEX All England Open Badminton Championships 2023MD – R16          🇮🇩Muhammad Shohibul FIKRI🏅21 21 🇮🇩Bagas MAULANA🏅          🇲🇾ONG Yew Sin18 18 🇲🇾TEO Ee Yi

— BWFScore (@BWFScore) March 16, 2023

Kekalahan ini merupakan satu episod kedukaan yang berulang buat Yew Sin-Ee Yi kerana mereka turut mengalami kekalahan kepada lawan yang sama, di peringkat sama dalam kejohanan yang sama pada edisi lalu.

Terdahulu, saingan All England 2023 mempunyai dua wakil negara dalam kategori beregu lelaki. Namun begitu, beregu No.1 tanah air merangkap juara Kejohanan Dunia BWF, Aaron Chia dan Soh Wooi Yik terkandas seawal di Pusingan 32.

Sebagai rekod, kali terakhir beregu lelaki Malaysia menyerikan peringkat suku akhir kejohanan Jelajah Dunia BWF Super 1000 adalah pada edisi 2020 yang lalu menerusi kehadiran gandingan Aaron-Wooi Yik.

Featured Image: Badminton Association of Malaysia


Derbi Pantai Timur Ditunda, 20 Pemain & Pegawai Sri Pahang Dijangkiti Covid-19

Pengelola liga tempatan, Malaysian Football League (MFL) mengumumkan menunda perlawanan derbi pantai timur yang melibatkan Sri Pahang FC dan Terengganu FC, pada perlawanan pertama yang sepatutnya berlangsung pada malam esok.

Menerusi satu kenyataan rasmi oleh Ketua Pegawai Eksekutif MFL, Stuart Ramalingam berkata keputusan ini dibuat selepas menerima laporan 20 pemain dan pegawai Sri Pahang dijangkiti Covid-19.

Baca: Kelab Layak Mohon Tangguh Perlawanan Sekiranya 50% Pemain Dijangkiti Covid-19

Ekoran itu, kesemua individu daripada skuad yang berjulukan Tok Gajah itu perlu menjalani isolasi dan terpaksa menunda perlawanan ini termasuk dua perlawanan seterusnya menentang Selangor FC (8 Mac) dan perlawanan pertama Piala FA menentang Manjung City FC (12 Mac).

Dalam kenyataan yang sama, Stuart juga memaklumkan dua pasukan Liga Premier, UiTM FC dan Perak FC turut mendapat nasib malang yang sama.

Dilaporkan 12 pemain UiTM FC positif Covid-19 dan bakinya berstatus kontak rapat bergejala. Manakala, buat Perak FC pula, enam pemainnya positif dan 14 pemain menjadi kontak rapat yang bergejala sekaligus perlawanan melibatkan kedua-dua pasukan itu ditunda.

Terdahulu, MFL telah mengumumkan perlawanan melibatkan pasukan PDRM FC serta Skuad Projek FAM-MSN ditunda ekoran sebab yang sama menimpa para pemain dan pegawai kedua-dua pasukan ini.


Terbuka Jerman: Lee Zii Jia Raih Kemenangan Pertama Sebagai Pemain Bebas

Pemain perseorangan lelaki No.1 negara, Lee Zii Jia berhasil merekodkan kemenangan pertama sebagai pemain bebas (independent) dengan menumpaskan Mark Caljouw di Pusingan 32 Terbuka Jerman, hari ini.

Pemain No.7 dunia itu tiada masalah untuk menumpaskan pemain Belanda yang menghuni ranking ke-25 dunia itu di kejohanan berstatus Jelajah Dunia Super 300 BWF.

YONEX GAINWARD German Open 2022MS – Round of 3219 21 21 🇲🇾Zii Jia LEE🏅21 13  8  🇳🇱Mark CALJOUW🕗 in 53 minutes https://t.co/DLbDLr41XO

Walaupun tumpas pada set pertama dengan keputusan 19-21, Zii Jia bangkit untuk memenangi dua set berikutnya dengan pungutan mata 21-13 dan 21-8. Perlawanan ini mengambil masa hampir satu jam.

Untuk rekod, Zii Jia pernah bertemu Caljouw sebanyak dua kali sebelum ini. Dan kemenangan ini menjadikan pemain berusia 23 tahun itu memperbaharui rekod kemenangan kepada tiga kali ke atas Caljouw.

Sebagai tambahan, Zii Jia yang mara ke Pusingan 16 akan berjumpa samada pemain Israel, Misha Zilberman (ranking 50) atau pemain Perancis, Christo Popov (ranking 62) pada perlawanan seterusnya.


Kejohanan Dunia BWF: Tze Yong Lepasi Cabaran Chico Di Pusingan 64

Satu-satunya perseorangan lelaki di bawah naungan Persatuan Badminton Malaysia (BAM), Ng Tze Yong di dalam Kejohanan Dunia BWF 2022 berhasil memulakan kempen dengan langkah kanan.

Pemain berusia 22 tahun ini turun berentap menentang wakil negara jiran seberang tetangga, Chico Aura Dwi Wardoyo merangkap juara Malaysia Masters 2022 pada Pusingan 64.

Dan perlawanan yang tamat sebentar tadi menyaksikan Tze Yong yang berada di ranking ke-42 dunia berhasil meraih kemenangan yang positif secara “straight set” dengan skor 21-16 dan 21-10 dalam tempoh masa 40 minit permainan.

TotalEnergies BWF World Championships 2022MS – Round of 6421 21 🇲🇾Tze Yong NG🏅16 10 🇮🇩Chico Aura DWI WARDOYO

🕗 in 40 minutes https://t.co/6GbSteiHjn

— BWFScore (@BWFScore) August 22, 2022

Kemenangan ini turut menjadikan Tze Yong melebarkan rekod kemenangan peribadinya ke atas Chico yang berada di ranking ke-35 dunia pada ketika ini kepada dua kali berturut-turut.

Sebelum ini, kedua-duanya pernah bertemu dalam Cabaran Antarabangsa Indonesia 2019 dan perlawanan tersebut turut berpihak kepada Tze Yong dengan skor 14-21, 21-10 dan 21-13.

Dengan kemenangan yang dicipta hari ini, Tze Yong berhasil meneruskan kemaraanya ke Pusingan 32 di pentas Kejohanan Dunia.

Lawannya di peringkat tersebut belum dapat dipastikan lagi namun ianya samada pemain Jepun, Kanta Tsuneyama (ranking ke-14) atau pemain Thailand, Sitthikom Thammasin (ranking ke-33).

Featured Image: Badminton Association of Thailand


Terbuka Singapura: Pearly-Thinaah Pulang Awal Akibat Kecederaan

Gandingan wanita No.1 negara, Pearly Tan dan M. Thinaah terpaksa pulang awal ekoran kecederaan yang dialami Pearly ketika menentang pasangan Jepun, Rin Iwanaga dan Kie Nakanishi pada Pusingan 32 Terbuka Singapura, hari ini.

Dalam perlawanan tersebut, Pearly-Thinaah kecundang pada set pertama dengan skor 13-21 sebelum bangkit pada set kedua menerusi pungutan mata 21-17. Akan tetapi kecederaan Pearly menghalang usaha beregu ini untuk meneruskan set ketiga ketika skor 9-16 sekaligus terpaksa berhenti selepas 58 minit permainan berlangsung.

Kekalahan itu sekaligus menamatkan rentetan kemenangan yang dicatatkan gandingan negara itu dalam tiga pertemuan sebelum ini.

Singapore Open 2023WD – R32            🇯🇵Rin IWANAGA🏅21 17 16 🇯🇵Kie NAKANISHI🏅            🇲🇾TAN Pearly13 21 9 🇲🇾THINAAH Muralitharan

— BWFScore (@BWFScore) June 7, 2023

Persatuan Badminton Malaysia (BAM) menerusi diagnosis pasukan perubatan Institut Sukan Negara (ISN) mengesahkan kecederaan yang dialami atlet berusia 23 tahun itu hanyalah kecederaan ringan berikutan ketegangan otot di bahagian lengan.

Bagaimanapun, BAM dan ISN tidak mendedahkan selama mana Pearly akan berehat atau kemungkinan juara Terbuka Perancis 2022 ini terlepas saingan Terbuka Indonesia yang bertaraf Super 1000.

Sebelum ini, gandingan Pearly-Thinaah pernah berehat panjang ekoran kecederaan hamstring dan tendon lutut dialami Pearly yang menyaksikan mereka berehat lebih lima minggu pada September tahun lalu.

Sebagai tambahan, ini merupakan perlawanan pertama gandingan wanita kebangsaan selepas melakar kejayaan meraih naib juara di Malaysia Masters 2023 pada Mei yang menyaksikan mereka beraksi selama tujuh jam secara keseluruhan sepanjang kejohanan.

Featured Image: Perodua Malaysia Masters 2023


Terbuka Thailand: Juara Slovenia Kekang Seng Zoe Lepasi Pusingan Kelayakan

Yeoh Seng Zoe menjadi pemain perseorangan lelaki negara yang kedua tidak melepasi peringkat kelayakan saingan Terbuka Thailand 2023 selepas Lee Shun Yang.

Kemaraan pemain berusia 25 tahun yang menghuni ranking ke-100 dunia itu dikekang oleh perseorangan lelaki India merangkap juara Terbuka Slovenia 2023, Sameer Verma pada pusingan suku akhir peringkat kelayakan, petang tadi.

Dalam pertarungan julung kalinya melibatkan kedua-dua pemain ini, Seng Zoe tumpas secara “straight set” di tangan Sameer dengan skor 12-21 dan 17-21 dalam tempoh masa 35 minit permainan yang berlangsung di Stadium Tertutup Huamark.

TOYOTA GAZOO RACING Thailand Open 2023MS – Qual. QF21 21 🇮🇳Sameer VERMA🏅12 17 🇲🇾YEOH Seng Zoe

— BWFScore (@BWFScore) May 30, 2023

Sementara itu, dengan kemenangan tersebut, Sameer berhasil mara ke babak undian utama (main draw). Menantinya di Pusingan 32 babak utama kelak adalah pemain Denmark yang menghuni ranking ke-35 dunia, Magnus Johannesen.

Sebagai tambahan, Terbuka Thailand merupakan kejohanan Jelajah Dunia BWF yang ketiga disertai oleh Seng Zoe pada tahun ini selepas Indonesia Masters dan Thailand Masters pada Januari dan Februari lalu.

Ini juga merupakan kejohanan ketiga berturut-turut Seng Zoe gagal melepasi pusingan kelayakan untuk mara ke babak undian utama.


BAM Lantik Nova Widianto Sebagai Jurulatih Beregu Campuran Kebangsaan – Kontrak 2 Tahun

Juara dunia sebanyak dua kali, Nova Widianto disahkan secara rasminya menjadi jurulatih beregu campuran bagi skuad kebangsaan bermula bulan hadapan.

Perkembangan itu disahkan sendiri oleh badan induk, Persatuan Badminton Malaysia (BAM) menerusi satu makluman di pelbagai platform media sosialnya, pada hari ini.

Dimaklumkan, jurulatih berusia 45 tahun merangkap bekas ketua jurulatih Persatuan Bulu Tangkis Seluruh Indonesia itu menandatangani kontrak selama dua tahun bersama BAM.

OFFICIAL: BAM APPOINTS COACH NOVA

The national mixed doubles players are set to benefit extensively from the hiring of renowned two-time former mixed doubles world champion, Nova Widianto as the national coach.

Read in FULL➡ https://t.co/dkCYUuSeWJ#GemilangkanLagi pic.twitter.com/AlLWnwv82I

— BAM (@BA_Malaysia) December 21, 2022

Jurulatih yang mesra dengan panggilan Coach Nova ini akan melaporkan tugasnya kepada Pengarah Kejurulatihan Beregu, Rexy Mainaky.

Antara pasangan di bawah naungan BAM yang akan menerima bimbingannya ialah Chen Tang Jie-Toh Ee Wei, Hoo Pang Ron-Teoh Mei Xing dan beberapa pemain lain lagi.

Untuk rekod, Nova muncul juara dunia sebanyak dua kali pada edisi 2005 dan 2007 ketika bergandingan bersama Liliyana Natsir. Selain itu, beliau turut pernah merangkul pingat perak dalam temasya Sukan Olimpik 2008 dengan pasangan yang sama.

Featured Image: Badminton Association of Malaysia


6 Pasukan Berstatus “World Tour” Sertai Le Tour de Langkawi 2022

Sekurang-kurangnya enam buah pasukan berstatus jelajah dunia (world tour) akan menyertai perlumbaan berbasikal jalan raya pelbagai peringkat, Le Tour de Langkawi (LTdL) 2022.

Penganjur mengesahkan sendiri perkembangan tersebut dimana enam pasukan berkenaan ialah UAE Team Emirates (UAE), Cofidis (Perancis), Lotto Soudal (Belgium), EF Education-EasyPost (Amerika Syarikat), Movistar (Sepanyol) dan Astana-Qazaqstan (Kazakhstan).

Difahamkan, selain daripada Astana-Qazaqstan, ini merupakan julung kalinya kelima-lima buah pasukan yang lain mengambil bahagian dalam perlumbaan LTdL ini.

Turut dimaklumkan, kali terakhir perlumbaan bertaraf UCI ProSeries (kejohanan berbasikal jalan raya Tier 2) ini disertai sehingga enam buah pasukan berstatus “world tour” ini adalah semasa edisi tahun 2014 yang lalu.

A post shared by OFFICIAL LTdL 2022 🇲🇾 (@ltdlangkawi)

Pada masa yang sama, perlumbaan edisi ke-26 yang akan berlangsung bermula 11 hingga 18 Oktober nanti turut disertai oleh empat buah pasukan berstatus benua profesional (pro continental) iaitu Drone Hopper-Androni Giacattoli (Itali), Uno X Pro Cycling Team (Norway), Alpecin-Deceuninck (Belgium) dan Burgos BH (Sepanyol).

Bagi pasukan tempatan pula, dua daripadanya merupakan pasukan profesional tempatan iaitu Terengganu Polygon Cycling Team dan Team Sapura Cycling manakala sebuah lagi merupakan Pasukan Kebangsaan Malaysia (Malaysia National Team).

Setakat ini, penganjur mengesahkan sebanyak 22 pasukan telah akan mengambil bahagian.

Untuk makluman semua, perlumbaan LTdL edisi kali ini merangkumi lapan laluan yang berjarak 1,183 kilometer (km) secara keseluruhan bermula di Kuala Pilah untuk peringkat pertama dan berakhir di Kuah, Langkawi bagi peringkat kelapan.


Ranking BWF: Arif-Roy King Langkau 16 Anak Tangga Selepas Juarai Cabaran Nantes

Wan Arif Wan Junaidi dan Yap Roy King yang bergandingan bermula Mac lalu berhasil mencatatkan peningkatan dalam Ranking Dunia yang memberangsangkan susulan muncul juara dalam Cabaran Antarabangsa Nantes, baru-baru ini.

Menerusi kemaskini oleh Persekutuan Badminton Dunia (BWF) pada hari ini, Arif-Roy King merekodkan peningkatan sebanyak 16 anak tangga berbanding kedudukan mereka pada minggu lalu sekaligus meletakkan mereka di tangga ke-85 dunia pada minggu ini.

Pada saat ini, gandingan Arif-Roy King telah mengumpul 15,070 mata hasil daripada beraksi dalam enam kejohanan iaitu Cabaran Antarabangsa Thailand, China Masters, Cabaran Antarabangsa Vietnam, Cabaran Antarabangsa Osaka, Denmark Masters dan Cabaran Antarabangsa Nantes sepanjang tahun ini.

Sementara itu, Beh Chun Meng dan Goh Boon Zhe yang mara ke peringkat suku akhir dalam kejohanan yang sama turut merakamkan sedikit peningkatan iaitu sebanyak lima anak tangga yang membolehkannya menghuni ranking ke-68 dunia, pada minggu ini.

Akhir sekali, gandingan beregu lelaki No.3 tanah air, Man Wei Chong dan Tee Kai Wun pula terjatuh satu anak tangga berbanding pada minggu lalu dan kini berada di tangga ke-22 dunia.

Featured Image: Instagram Wan Arif Junaidi


“Kita Tunggu Kunjungan Selangor ke Darul Aman Nanti” – MB Sanusi

Kekalahan besar Kedah Darul Aman FC (Kedah) di tangan Selangor FC pada perlawanan keempat Liga Super di Stadium Majlis Bandaraya Petaling Jaya (MBPJ) semalam turut disaksikan oleh Menteri Besar Kedah, Dato’ Seri Muhammad Sanusi Md. Nor.

Bagaimanapun Sanusi akur dengan kekalahan pasukannya di tangan Selangor dan beliau menantikan saat pasukannya ‘membalas’ kembali kekalahan tersebut pada perlawanan di halaman sendiri, Alor Setar, kelak.

“Selangor 4 Kedah 1. Kedah telah mencuba sedaya upaya tetapi pemain Selangor bermain lebih baik berbanding pasukan Kedah di halaman mereka. Kita tunggu kunjungan Selangor ke (Stadium) Darul Aman nanti.” kata Sanusi menerusi laman sosialnya.

Dalam perlawanan tersebut, skuad Sang Kenari kendalian Aidil Sharin Sahak terpaksa akur tumpas kepada Selangor hasil jaringan Mukhairi Ajmal, Caion (2 gol) dan Nor Hakim Hassan. Sementara itu, jaringan tunggal oleh Kedah pula dijaringkan oleh Fayadh Zulkifli.

Beliau yang juga Presiden Persatuan Bola Sepak Kedah (KFA) diundang oleh DYTM Raja Muda Selangor, Tengku Amir Shah untuk hadir menyaksikan perlawanan tersebut termasuk menghadiri majlis berbuka puasa, penyampaian sumbangan serta solat Maghrib, Isyak dan Tarawih.


2 Pemain Hoki Wanita Sertai Kelab England, East Grinstead HC

Dua pemain senior Skuad Projek Khas Hoki Wanita Kebangsaan iaitu Nuraini Abdul Rashid dan Fatin Shafika Mohd Sukri bakal menyertai kelab berpangkalan di England, East Grinstead HC selama sebulan.

Pemergian mereka bagi membantu pasukan yang muncul selaku naib juara Liga Hoki England (Premier) musim lalu itu beraksi di Liga Hoki Eropah (EHL) serta mencabar saingan musim baru Liga Hoki England (Premier) 2021.

Nuraini tidak asing lagi bagi East Grinstead kerana penampilan kali ini merupakan penampilan kali ketiga beliau bersama pasukan tersebut.

Untuk pengetahuan semua, Nuraini telah menyertai pasukan itu pada September hingga Disember 2019 ketika membuat penampilan pertama dan Februari hingga April 2020 bagi penampilan keduanya.

CHAMPIONS 🏆Congratulations to our Ladies 1st XI for winning the 2021 @EnglandHockey Championships 🎉They defeated @CliftonRobbies 5-3 in the final 💙#WinnersAreGrinners 😁 pic.twitter.com/M24E9ELUAn

“Saya bersyukur dengan peluang yang diberikan untuk membuat penampilan kali ketiga bersama East Grinstead dan pastinya saya mahu mengekalkan prestasi yang telah saya berikan pada dua musim lalu dan saya berazam untuk mengekalkan pencapaian bersama pasukan iaitu mengakhiri saingan liga dikedudukan dua pasukan terbaik.

“Liga di sana dan liga di negara kita pastinya berbeza kerana England merupakan tiga pasukan terbaik di Sukan Olimpik Tokyo dan dalam pasukan East Grinstead sendiri, terdapat tiga pemain beraksi di Sukan Olimpik baru-baru ini jadi banyak ilmu yang pastinya boleh saya pelajari daripada mereka.

“Sudah semestinya saya teruja untuk kembali beraksi bersama mereka dan dalam masa yang sama saya mahu terus mengumpul pengalaman sebanyak yang boleh serta terus belajar perkara-perkara yang baru dengan mereka,” jelas Nuraini.

Baca: 2 Pemain Muda Tempatan Sertai Kelab Liga Hoki Belanda, Hattemse MHC

Dalam pada itu, beraksi bersama East Grinstead bakal menjadi pengalaman pertama buat Fatin.

Bagaimanapun, ini bukanlah pengalaman pertamanya beraksi di luar negara kerana sebelum ini Fatin pernah menyertai Kelab Hoki Butterfly Roma di Rome, Itali pada September hingga November 2018.

“Sudah tentu saya gembira dan sangat teruja untuk beraksi di saingan Liga Hoki England. Dengan peluang yang diberikan ini saya mahu menggunakannya dengan sebaik mungkin. Saya juga mahu tunjukkan kepada mereka bahawa pemain-pemain Malaysia juga mempunyai kualiti untuk beraksi bersama mereka,” ujar Fatin.

Sebagai tambahan, Nuraini dan Fatin akan terbang pada minggu ini dan akan bersama pasukan tersebut sehingga 18 Oktober 2021.


Korea Masters: Soon Huat-Shevon Lai Bertemu Beregu Singapura No.60 Dunia Di Suku Akhir

Pasangan beregu campuran bebas (independent) negara, Goh Soon Huat dan Shevon Lai berhasil menempah tiket ke peringkat suku akhir Korea Masters 2022 – Jelajah Dunia Super 300 BWF.

Beregu yang berada di ranking ke-13 dunia itu mara ke suku akhir selepas menumpaskan pasangan anak dan ibu dari Israel, Misha Zilberman dan Svetlana Zilberman di Pusingan 16, sebentar tadi.

Dalam perlawanan tersebut, Soon Huat-Shevon Lai menang mudah secara ‘straight set’ dengan skor 21-5 dan 21-8 dalam tempoh masa sekitar 21 minit permainan sahaja.

2022 Gwangju YONEX Korea MastersXD – Round of 16          🇲🇾Soon Huat GOH🏅21 21 🇲🇾Shevon Jemie LAI🏅 5   8  🇮🇱Misha ZILBERMAN          🇮🇱Svetlana ZILBERMAN

🕗 in 21 minutes https://t.co/6HuOYNsAm5

— BWFScore (@BWFScore) April 14, 2022

Untuk makluman semua, ini merupakan pertemuan sulung melibatkan kedua-dua beregu di pentas antarabangsa.

Sementara itu, Soon Huat-Shevon Lai yang mara ke peringkat suku akhir bakal turun menentang beregu dari negara jiran tetangga, Singapura pada hari esok.

Beregu yang akan ditentang oleh mereka ialah Terry Hee Yong Kai dan Tan Wei Han yang berada di ranking ke-60 dunia. Berdasarkan rekod, kedua-duanya pernah bertemu sekali sebelum ini dan perlawanan itu dimenangi oleh Soon Huat-Shevon Lai.


Kerteh FC Mohon Salur Peruntukan Naik Taraf Padang Kepada Kerteh Sports City

Sekiranya terdapat negeri yang menolak peruntukan naik taraf padang atau secara khususnya penukaran rumput kepada jenis zeon zoysia oleh Kementerian Belia dan Sukan (KBS), sebuah kelab komuniti yang berpangkalan di Terengganu iaitu Kerteh FC memohon peruntukan itu disalurkan kepada Kerteh Sports City.

Untuk makluman, Kerteh Sports City merupakan sebuah projek yang diusahakan oleh pemilik Kerteh FC iaitu KAL Services Sdn Bhd bersama beberapa pelabur bagi menaik taraf Stadium Mini Kertih serta mengadakan beberapa fasiliti, kemudahan sukan serta ruang komersil di kawasan sekitarnya.

Ketika ini, projek yang dimulakan sekitar 2021 ini baru sahaja menyiapkan naik taraf padang di stadium mini dengan menggunakan rumput sintetik serta memasang lampu limpah bagi kegunaan pada waktu malam.

The future project of @KSportsCity x Majlis Perbandaran Kemaman.#TheOilers | #SatukanSuara pic.twitter.com/w6iXkY7ump

— Kerteh FC (@KertehFC) March 31, 2021

Baca: Kerteh Sports City Turut Mempunyai Gelanggang Futsal, Badminton & Medan Selera

“Salam sejahtera YB @hannahyeoh, ada 3 lagi pada berkeluasan standard (piawaian) FIFA dalam perancangan kami untuk dibuat di @KSportsCity.”

“Kalau ada negeri yang tak mahu, boleh juga divert (salur) peruntukan tersebut kepada kami untuk pembangunan padang di sini.” tulis kelab berjulukan The Oilers itu menerusi akaun Twitter rasmi mereka.

Selamat Sejahtera YB @hannahyeoh, ada 3 lagi padang berkeluasan standard FIFA dalam perancangan kami untuk dibuat di @KSportsCity.

Kalau ada negeri yang tak mahu, boleh juga divert peruntukan tersebut kepada kami untuk pembangunan padang disini. 🙏🏻☺ https://t.co/C1D6Mcbif9 pic.twitter.com/aMTgQSub4X

— Kerteh FC (@KertehFC) March 8, 2023

Menteri KBS, YB Hannah Yeoh pada Selasa lalu berkongsikan kepada media bahawa kementeriannya menawarkan peruntukan melalui dana geran padanan kepada setiap negeri untuk menaik taraf padang bola sepak terpilih kepada menggunakan rumput jenis zeon zoysia.

Namun begitu, peruntukan terbabit hanya untuk kos penanaman rumput sahaja. Sebelum KBS memberikan peruntukan terbabit, pihak negeri perlu menyelenggara terlebih dahulu padang dipilih untuk memastikan saliran air dalam keadaan baik.

Selain itu, penyelenggaraan tahunan padang berkenaan itu pula akan menjadi tanggungjawab negeri atau pasukan bola sepak yang menggunakannya masing-masing.

Pada masa yang sama, Ahli Parlimen Segambut turut mendedahkan idea itu datangnya daripada pemilik Kelab Bola Sepak Johor Darul Ta’zim (JDT), DYAM Tunku Ismail Ibni Sultan Ibrahim merangkap Tunku Mahkota Johor (TMJ).

Difahamkan, perkara ini dicadangkan bagi memastikan lebih banyak padang yang berkualiti di Malaysia.

Akan tetapi, TMJ dalam satu kenyataan media mendedahkan terdapat beberapa pasukan yang tidak berminat dan tidak mahu mengeluarkan wang untuk penjagaan padang meskipun ianya merupakan perkara yang penting dalam bola sepak. Tunku Ismail memaklumkan kos penyelengaraan padang adalah sekitar RM240,000.

I would like to commend the initiative by the Youth and Sports Minister YB Hannah Yeoh and the Ministry (KBS) to ensure stadiums in Malaysia have good football fields.

— JOHORSouthernTigers (@OfficialJohor) March 8, 2023


Kenali 5 Petarung MMA Muslim Selain Khabib Nurmagomedov

Petarung seni bela diri campuran (MMA), Khabib Nurmagomedov mengejutkan dunia apabila mengumumkan pengundurannya daripada saingan Ultimate Fighting Championship (UFC), ahad lalu.

Pengumuman tersebut menimbulkan reaksi yang pelbagai dalam kalangan peminat khususnya yang muslim. Hal ini kerana Khabib bukan sahaja dijulang sebagai hero di dalam gelanggang malah sebagai contoh teladan sebagai seorang muslim sejati.

Selain daripada hebat bertempur di dalam gelanggang dan memegang rekod 29 pertarungan tanpa kalah dan seri, Khabib turut terkenal dengan mulutnya yang tidak lekang dengan ucapan tahmid (Alhamdulillah).

Bagaimanapun, Khabib yang terkenal dengan julukan The Eagle ini bukanlah satu-satunya petarung muslim dalam dunia MMA dan juga saingan UFC. Berikut adalah lima petarung muslim yang sedang mencipta nama selain daripada Khabib:

Usman Nurmagomedov merupakan sepupu kepada Khabib Nurmagomedov. Berusia 23 tahun dan merupakan seorang pakar dalam seni Muay Thai. Pengurusnya, Ali Abdelaziz meramalkan Usman bakal menjadi bintang masa hadapan MMA dan akan mengatasi Khabib. Ketika ini, Usman memegang rekod 11 kemenangan tanpa kalah. Pada awal oktober lalu, Usman diumumkan telah menyertai Bellator MMA dalam kategori lightweight.

Umar Numagomedov juga sepupu kepada juara lightweight UFC, Khabib Nurmagomedov. Dia merupakan petarung UFC dalam kategori bantamweight. Berumur 24 tahun dan melakukan debutnya di octagon pada april lalu. Sepertimana Khabib, Umar juga mendapat tunjuk ajar dan dilatih oleh almarhum bapa kepada Khabib, Abdulmanap Nurmagomedov. Rekod dalam kariernya pada ketika ini adalah 12 kemenangan tanpa sebarang kekalahan.

Kita berkenalan pula dengan seorang lagi petarung muslim kelahiran Dagestan, Rusia iaitu Islam Makhachev. Berusia 29 tahun dan telah menyertai saingan UFC sejak 2014 dalam kategori lightweight. Merupakan pengamal seni bela diri Sambo. Rekod Islam tidak kurang hebatnya di mana setakat ini dia  telah memenangi 18 pertarungan dan hanya tewas sekali.

Nampaknya bumi Dagestan tidak asing dengan petarung seni bela diri campuran. Seorang lagi pertarung beragama islam kelahiran Dagestan dalam saingan UFC ialah Zabit Magomedsharipov. Berumur 29 tahun, Zabit menyertai UFC sejak 2017. Gaya bertarung Zabit diumpamakan sebagai seorang ninja dan dia merupakan pengamal seni bela diri Sando – seni bela diri dari Cina. Rekodnya setakat ini adalah 18 kemenangan dan hanya tewas sekali.

Kali ini kita beralih dari wilayah Dagestan dan berkenalan dengan petarung kelahiran Chechnya, Rusia. Namanya Khamzat Chimaev dan baru sahaja melakukan debut dalam saingan UFC pada tahun ini. Berusia 29 tahun dan beraksi dalam kategori middleweight. Mempunyai personaliti seakan-akan Khabib dan rekodnya sehingga kini adalah 8 kemenangan dan belum pernah tewas.


KV Kortrijk Kekal Milik Orang Malaysia

Kelab yang beraksi dalam kancah tertinggi bola sepak Belgium, KV Kortrijk kekal menjadi milik orang Malaysia merangkap individu ke-28 terkaya negara menurut Majalah Forbes iaitu Tan Sri Vincent Tan.

Pertengahan Jun lalu, KV Kortrijk mengesahkan bahawa kelab tersebut akan dijual kepada Kaminski Group yang dikepalai ahli perniagaan Amerika Syarikat-Poland, Maciek Kaminski.

Bagaimanapun, perkembangan terbaru daripada KV Kortrijk memaklumkan proses penjualan terbabit telah telah terhenti sekaligus dibatalkan secara rasminya.

Om verder te bouwen op de sterke fundamenten van de laatste jaren, wordt Guillaume Nuytten aangesteld als CEO Non-Sports en Pieter Eecloo als CEO Sports.

📝Alle info ⤵https://t.co/YIAqqXWW4l#AltijdEenKerel 🔴⚪ pic.twitter.com/3DHWHo4HLD

— KV Kortrijk (@kvkofficieel) July 11, 2023

Sehubungan itu, Vincent Tan yang merupakan pengasas Berjaya Corporation Berhad (BCorp) kekal menjadi pemilik kelab serta meneruskan komitmen terhadap KV Kortijk – kelab sama yang mengikat kontrak penyerang muda negara, Luqman Hakim Shamsudin selama lima tahun.

KV Kortrijk memaklumkan Vincent Tan telah melabur banyak dalam pelbagai aspek operasi dan kesukanan kelab berjulukan De Kerels itu. Beliau akan terus berbuat demikian pada masa hadapan sebagai contoh pembinaan kompleks latihan baharu di Kouterveld.

Perkembangan ini juga menjadikan Vincent Tan kekal mempunyai tiga buah kelab bola sepak di eropah termasuk Cardiff City di Wales, United Kingdom dan kelab yang beraksi di Liga Perdana Bosnia & Herzegovina, FK Sarajevo.


Ranking FIFA: Malaysia Turun Satu Anak Tangga, Kini Di Kedudukan Ke-155

Kemaskini terbaru ranking Persekutuan Persatuan Bola Sepak Antarabangsa (FIFA) menyaksikan Malaysia mencatatkan penurunan, pada hari ini.

Menerusi kemaskini tersebut, Malaysia yang dibimbing oleh Tan Cheng Hoe turun satu anak tangga sekaligus menghuni tangga ke-155 dunia.

Penurunan ini juga disebabkan oleh kekalahan skuad Harimau Malaya dalam dua perlawanan antarabangsa menentang Jordan dan Uzbekistan baru-baru ini.

Sementara itu, Vietnam kekal satu-satunya pasukan dari rantau asia tenggara yang kekal dalam kelompok 100 pasukan terbaik dunia di kedudukan ke-95.

Sementara itu, 3 buah pasukan iaitu Thailand, Filipina dan Myanmar berada di atas Malaysia di kedudukan ke-122, ke-125 dan ke-146 dunia masing-masing.

Sebagai tambahan, kemaskini ranking FIFA yang seterusnya akan dilakukan pada 25 November 2021.

Featured Image: Football Association of Malaysia


Sukan SEA 2023: Malaysian Tigress Lakar Prestasi Lebih Baik Berbanding Edisi 2019 & 2021

Malaysian Tigress terpaksa akur pulang awal apabila gagal peroleh sebarang mata di temasya Sukan SEA 2023 Kemboja. Akan tetapi, Malaysia berhasil menampilkan prestasi yang lebih baik berbanding dua edisi Sukan SEA yang disertai sebelum ini – 2017 & 2019.

Biarpun pulang tanpa sebarang mata, Malaysia memperbaiki rekod defensif pasukan negara apabila mencatatkan jumlah bolos yang lebih rendah iaitu 9 gol berbanding edisi di Kuala Lumpur dan Manila.

Terbaharu, skuad kendalian Soleen Al Zou’bi mengalami kekalahan besar menentang Myanmar yang berakhir dengan keputusan 5-1. Jaringan saguhati Intan Sarah Zulgafli menjadi satu-satunya gol buat Malaysia pada saingan kali ini.

Malaysia juga mencatatkan kekalahan 3-0 dan 1-0 dalam dua lagi pertemuan Kumpulan A bertemu Vietnam dan Myanmar masing-masing yang menyaksikan skuad negara bolos sembilan kali dan tidak memperoleh sebarang mata.

Kedudukan Akhir Kumpulan A, Bola Sepak Wanita Sukan SEA 2023

* Selepas Hari Perlawanan 3 pada Selasa, 9 Mei 2023

▶ Vietnam dan Myanmar layak ke separuh akhir Sukan SEA 2023 #FAM #HarimauMalaya #MalayanTigress #Cambodia2023 pic.twitter.com/1IjNOOlcsC

— FA Malaysia (@FAM_Malaysia) May 9, 2023

Ketika di Sukan SEA 2019, Malaysia gagal mara ke peringkat seterusnya selepas tewas 2 perlawanan peringkat kumpulan dan bolos 10 kali. Dua tahun sebelumnya, Malaysia berakhir di tempat kelima dalam format liga satu pusingan dengan satu gol dijaringkan dan bolos 19 gol.

Rekod terburuk Malaysia hadir di Sukan SEA 2009 Laos apabila menamatkan saingan peringkat kumpulan tanpa sebarang mata tetapi dengan jumlah bolos tertinggi pernah dicatatkan Malayan Tigress (34).

Untuk pengetahuan semua, rekod terbaik skuad bola sepak wanita negara hanya dicatatkan pada Sukan SEA 1995 Thailand apabila Malaysia berjaya meraih pingat perak di temasya tersebut.

Pada edisi yang lalu, Persatuan Bola Sepak Malaysia (FAM) telah mengambil langkah drastik dengan tidak menghantar skuad bola sepak wanita ke Sukan SEA 2021 Vietnam.

Featured Image: Persatuan Bolasepak Malaysia (FAM)


Jelajah Akhir BWF: Pearly-Thinaah Tewas ‘Straight Set’ Kepada Beregu Wanita Korea

Pasangan beregu wanita yang menjadi wakil tunggal negara di kejohanan Jelajah Dunia Akhir BWF, Pearly Tan dan Thinaah Muralitharan tumpas di perlawanan pembukaan peringkat Kumpulan A, hari ini.

Beregu yang menghuni tangga ke-17 dunia ini tewas ‘straight set’ kepada pasangan wanita Korea yang menduduki ranking ke-4 dunia, Kim Soyeong dan Kong Heeyong dengan keputusan 14-21 dan 14-21.

HSBC BWF World Tour Finals 2021(New dates)WD – Round 1          🇰🇷Soyeong KIM🏅21 21 🇰🇷Heeyong KONG🏅14 14 🇲🇾Pearly TAN          🇲🇾Muralitharan THINAAH🕗 in 45 minutes https://t.co/DpKJXDFTjm

Kekalahan ini menjadikan Pearly-Thinaah menduduki tempat ketiga dalam Kumpulan A di bawah pasangan Greysia Polii-Apriyani Rahayu (Indonesia) dan beregu Korea yang menumpaskan mereka, pada ketika ini.

Untuk perlawanan seterusnya, Pearly-Thinaah akan turun berhadapan dengan beregu Thailand yang menghuni ranking kesembilan dunia, Jongkolphan Kititharakul dan Rawinda Prajongjai, dengan jangkaan perlawanan bermula pada jam 12.30 tengah hari esok.

Sebagai rekod, kedua-dua pasangan ini pernah bertemu sekali di kejohanan badminton All England 2021 dan ianya dimenangi oleh Pearly-Thinaah secara ‘straight set’ dengan skor 21-17 dan 23-21.

Featured Image: Badminton Photo / Badminton Association of Malaysia


Skuad Lelaki Negara Raih Pingat Emas Kejohanan Dodgeball Dunia 2022

Peminat sukan dodgeball seluruh dunia sekali lagi menyaksikan skuad lelaki Malaysia berjaya meraih pingat emas dalam Kejohanan Dodgeball Dunia.

Kilauan pingat emas itu menjadi milik Malaysia setelah skuad lelaki negara berhasil menumpaskan Australia dengan skor 10-5 dalam perlawanan akhir yang berlangsung awal pagi tadi, waktu Malaysia.

Sebelum itu, mereka mengesahkan tempat ke perlawanan akhir apabila berjaya mengalahkan skuad tuan rumah, Kanada dengan skor 8-3.

Tonton perlawanan akhir antara Malaysia dan Australia DI SINI.

Untuk makluman, ini merupakan kali ketiga skuad lelaki Malaysia berhasil membawa pulang pingat emas daripada kejohanan dunia ini. Sebagai rekod, mereka julung kalinya meraih emas di kejohanan ini pada edisi 2017 diikuti edisi 2018.

Sementara itu, sebuah kategori baharu iaitu campuran yang julung kalinya diperkenalkan dan dipertandingkan dalam kejohanan dunia pada edisi kali ini menyaksikan skuad negara berhasil membawa pulang pingat perak.

Mereka terlepas peluang untuk meraih emas ekoran tumpas kepada skuad campuran Kanada dengan skor 3-5 dalam perlawanan akhir yang berlangsung di Pusat Sukan Komuniti Saville itu.

Akhir sekali, skuad wanita negara pula menamatkan kejohanan ini di tempat keempat setelah tumpas kepada Australia dalam perlawanan penentuan pingat gangsa.


Terbuka Taipei: Pang Ron-Mei Xing Terkandas, Ulangan Final Orleans Masters Di Separuh Akhir

Hasrat beregu campuran negara, Hoo Pang Ron dan Teoh Mei Xing untuk mara lebih jauh tidak kesampaian apabila ditewaskan pasangan Chinese Taipei, Lee Chia Hsin dan Ye Hong Wei di peringkat suku akhir Terbuka Taipei 2023.

Pang Ron-Mei Xing yang mencipta sejarah mara ke suku akhir bagi saingan Jelajah Dunia BWF bertaraf Super 300 tahun ini tidak bernasib baik apabila terpaksa bertemu pasangan No.1 Chinese Taipei yang turut menewaskan satu lagi wakil negara, Wong Tien Ci dan Lim Chiew Sien.

Pertemuan sulung kedua-dua beregu tersebut berakhir dengan kemenangan “straight set” menjadi milik Chia Hsin-Hong Wei dengan keputusan 21-18 dan 21-14 dalam perlawanan yang berlangsung selama 30 minit di Arena Tian-Mu.

YONEX Taipei Open 2023XD – QF          YE Hong Wei🏅21 21 LEE Chia Hsin🏅          🇲🇾HOO Pang Ron18 14 🇲🇾TEOH Mei Xing

— BWFScore (@BWFScore) June 23, 2023

Kemenangan itu bermakna gandingan tuan rumah itu bakal bertemu pasangan negara, Chen Tang Jie dan Toh Ee Wei yang turut menewaskan wakil tuan rumah sekaligus mengulangi pertarungan di pentas akhir Orleans Masters 2023.

Dalam perlawanan tersebut, Tang Jie dan Ee Wei menewaskan Chia Hsin-Hong Wei dengan keputusan “straight set” 21-19 dan 21-17 yang menyaksikan beregu kebangsaan menjulang kejuaraan sulung mereka.

Untuk makluman, Tang Jie dan Ee Wei telah menundukkan pasangan Chinese Taipei, Yang Po-Hsuan dan Hu Ling-Fang di pusingan suku akhir dan terlebih dahulu lolos ke pentas separuh akhir, awal petang tadi.

Featured Image: Badminton Association of Malaysia


Pemenang Emas Sukan SEA, Peck Yen Wei Ucap ‘Bye’ Kepada BAM

Pemain badminton beregu campuran negara yang memenangi pingat emas Sukan SEA 2021, Peck Yen Wei mengumumkan meninggalkan badan induk, Persatuan Badminton Malaysia (BAM).

Perkembangan mengejutkan itu dimaklumkan pemain berusia 26 tahun menerusi satu hantaran di akaun media sosialnya, semalam.

Pengumuman itu hadir selepas sedekad Yen Wei berada di bawah naungan BAM bermula daripada karier remajanya lagi.

A post shared by PECK YEN WEI 燕微 😏 (@pecklucky)

“Saya berterima kasih terhadap sokongan dan tunjuk ajar daripada BAM selama 10 tahun. Saya sangat menghargai semua peluang yang diberikan untuk mewakili negara kita. Ada ketikanya (prestasi) turun dan naik tetapi semua detik itu sangat bermakna kepada saya.” tulisnya.

Bercakap mengenai kejayaan Yen Wei merangkul emas di temasya dwitahunan itu, ianya hadir menerusi gandingan bersama Chen Tang Jie – rakan gandingannya selama empat tahun lepas.

Lebih manis, pingat emas dalam ketegori beregu campuran itu yang pertama diraih oleh atlet negara selepas kali terakhir dimenangi oleh gandingan Chew Choon Eng dan Chor Hooi Yee ketika edisi 1999 di Brunei Darussalam.

Selain daripada kejayaan terbabit, Yen Wei turut pernah merangkul kejuaraan Antarabangsa Portugal 2016 serta saingan Antarabangsa Malaysia 2018.

Featured Image: Badminton Association of Malaysia


Harimau Malaya Rancang Latihan Pusat Di Asia Barat

Skuad bola sepak kebangsaan, Harimau Malaya merancang untuk mengadakan latihan pusat di wilayah asia barat pada hujung tahun ini.

Menurut pengurus pasukan skuad kebangsaan, Datuk Wira Mohd Yusoff Mahadi berkata beberapa siri perlawanan persahabatan menentang beberapa pasukan berpangkalan di wilayah tersebut akan diatur.

Semua ini dirancang bagi mempersiapkan skuad kendalian Tan Cheng Hoe untuk mengharungi baki saingan kelayakan Piala Dunia 2022/Piala Asia 2023 dan Piala AFF yang turut ditunda ke tahun hadapan.

The #AFFSuzukiCup 2020 will be postponed until 2021 in view of the rapidly deteriorating coronavirus situation, regionally and globally.Read more 👉 https://t.co/z6GN4KFFTm pic.twitter.com/wqh0mUiBv9

“Kita bercadang untuk memanggil latihan pusat pada Disember ini dan cuba mengatur beberapa aksi persahabatan bersama pasukan luar negara.

“Apapun, ia bergantung kepada situasi semasa kerana kita masih lagi berada dalam suasana Covid-19 yang banyak memberi kesan kepada pasukan kita.

“Jika keadaan mengizinkan dan mendapat kebenaran kerajaan untuk keluar, saya fikir kita kena cari negara yang tidak terjejas teruk dengan masalah Covid-19 ini.

Remaining group matches followed by the Round of 16, Quarter-finals and Semi-final of #ACL2020 (East) will be staged in Doha from Nov 18-Dec 13 Venue for the Final, which is scheduled for December 19 will be confirmed soonRead more⤵https://t.co/x6ANaSm7Vv

“Mungkin negara Asia Barat seperti Qatar pilihan terbaik. Lagipun banyak perlawanan antarabangsa diadakan di sana termasuk aksi membabitkan Uzbekistan baru-baru ini.

“Malah, saingan ACL (Liga Juara-Juara Asia) juga akan dijalankan di sana dan saya fikir itu antara cadangan yang sesuai.

“Apapun kita tunggu dan lihat perkembangan Covid-19 serta kebenaran oleh pihak berwajib,” katanya seperti dipetik daripada Harian Metro.

Untuk rekod, kali terakhir skuad kebangsaan menjalani latihan bersama adalah ketika aksi Kumpulan G bagi Kelayakan Piala Dunia 2022/Piala Asia 2023 menentang Thailand dan Indonesia, november tahun lalu.

Featured Image: Football Association of Malaysia


Ketua Menteri Melaka Automatik Sandang Jawatan Presiden MAFA

Mana-mana individu yang menjawat jawatan Ketua Menteri Melaka akan menyandang jawatan Persatuan Bola Sepak Melaka (MAFA) secara automatik bermula saat ini.

Badan induk bola sepak bagi negeri Melaka memaklumkan perkembangan berkenaan selepas berlangsungnya Mesyuarat Jawatankuasa Eksekutif MAFA, semalam.

“Mengikut Perlembagaan MAFA, lantikan YAB Ketua Menteri Melaka yang baru secara automatik akan menyandang jawatan Presiden MAFA.” tulis MAFA menerusi platform media sosialnya, pada hari ini.

Sehubungan itu, Ketua Menteri Melaka pada saat ini, YAB Datuk Seri Ab. Rauf Yusof diumumkan sebagai Presiden MAFA yang baharu menggantikan presiden sebelum ini, Datuk Wira Nur Azmi Ahmad.

Difahamkan perlantikan Ab Rauf untuk menerajui MAFA adalah bertujuan untuk mengembalikan kegemilangan bola sepak negeri Melaka.

Pada masa yang sama, MAFA yang diwakili Timbalan Presiden, Jawatankuasa Eksekutif, Kelab-Kelab Gabungan dan warga kerjanya mengucapkan ribuan terima kasih kepada mantan presidennya, Nur Azmi yang mencurahkan jasa dan bakti kepada sukan bola sepak di negeri itu.

Antara sumbangannya semasa menerajui MAFA adalah menubuhkan Melaka FC yang sedang bersaing dalam kancah Liga M3 dan menganjurkan Kejohanan Piala TYT Melaka (Governor Cup) dan pembangunan akar umbi.

Untuk makluman, antara persatuan bola sepak lain yang turut menetapkan Ketua Menteri atau Menteri Besar dilantik secara automatik menerajui badan induk bola sepak bagi sesebuah negeri adalah Persatuan Bola Sepak Negeri Terengganu (PBSNT).

Featured Image: Facebook Rasmi Ab Rauf Yusoh


PUMA Hijab Labuh & Selesa Dilancarkan di Malaysia  Dengan Harga RM89

Jenama sukan global PUMA telah secara rasminya melancarkan PUMA Hijab baharunya di Malaysia, sekaligus menunjukkan komitmen PUMA dalam memenuhi keperluan semua lapisan masyarakat.

Produk ini merupakan hijab sukan pertama keluaran PUMA, dengan rekaan tempatan khusus untuk membantu wanita berhijab bergerak dengan lebih bebas dan selesa sepanjang hari, terutamanya semasa menjalani rejim kecergasan dan senaman mereka.

Dilancarkan sebagai sebahagian daripada kempen #FlexHijabku oleh PUMA, PUMA Hijab ini diperbuat daripada fabrik berkualiti tinggi yang ringan dengan pengudaraan yang baik untuk menawarkan fleksibiliti dan versatil.

Selain itu, produk ini juga direka dengan teliti bukan sahaja untuk kegunaan di trek, padang, gelanggang mahupun gim, malah pakaian harian yang bergaya dan selesa.

“Memandangkan masyarakat kini sudah mula kembali ke dunia luar secara beransur-ansur selepas sekatan pergerakan, menggayakan pakaian yang tepat mampu memberikan perbezaan ketara dalam menjalani semula aktiviti harian.

“Justeru itu, PUMA Hijab direka selari dengan idea tersebut, iaitu menawarkan hijab sukan yang versatil bukan hanya sesuai untuk aktiviti sukan dan kecergasan, tetapi juga sebagai pelengkap kepada pakaian kasual harian,” kata Eleanor Wang, Ketua Pemasaran PUMA Asia Tenggara.

“PUMA Hijab boleh didapati di kedai Al-Ikhsan, yang juga merupakan pengedar eksklusif PUMA Hijab di Malaysia. Dengan keluaran hijab tersebut, kami berharap rakyat Malaysia bersemangat untuk menangani perubahan tempo dalam norma baharu ini,” ujarnya lagi.

Ukuran panjang PUMA Hijab direka melepasi bahagian dada untuk labuh yang mencukupi dan selesa – antara ciri yang tidak dimiliki oleh kebanyakan hijab sukan lain.

Tambahan lagi, hijab ini juga direka khas dengan bukaan kecil pada kedua-dua belah supaya penggunaan fon telinga adalah ergonomik dan lebih mudah.

PUMA Hijab hadir dalam warna hitam, dengan saiz S dan M. Sebagai produk edaran eksklusif Al-Ikhsan Sports, hijab ini kini boleh didapati di semua kedai Al-Ikhsan Sports dan di al-ikhsan.com pada harga RM89 sahaja.


Olimpik 2020: Malaysia Sasar 3 Pingat, Salah Satunya Adalah Emas

Kontinjen Malaysia mensasarkan tiga pingat untuk dimenangi pada temasya Sukan Olimpik Tokyo 2020 yang akan bermula pada 23 Julai kelak.

Salah satu daripada tiga pingat yang disasarkan tersebut adalah kilauan emas. Ketiga-tiga sasaran pingat itu disandarkan kepada tiga acara sukan iaitu badminton, basikal trek dan akuatik terjun.

Menurut ciapan akaun twitter @TeamMsia, sasaran kontinjen Malaysia ke Sukan Olimpik itu diumumkan secara rasmi oleh Menteri Belia dan Sukan, Datuk Seri Reezal Merican Naina Merican pada hari ini.

Menteri Belia & Sukan, YB Dato' Sri @reezal_merican mengumumkan 3 pingat & salah satu adalah pingat Emas 🥇 menjadi sasaran yg diletakkan untuk kontijen negara bagi @Olympics #Tokyo2020! Sasaran itu untuk sukan Berbasikal Trek, Badminton & Akuatik Terjun . 💪🏻 #KamiTeamMalaysia pic.twitter.com/ZucCAm1Eek

Baca: Badminton, Basikal Trek & Terjun Sandaran Pingat

Untuk makluman, seramai 15 atlet akan mengambil bahagian dalam ketiga-tiga bidang sukan yang menjadi sandaran untuk memenangi pingat emas kali ini.

Badminton diwakili oleh 8 atlet, basikal trek pula 2 atlet dan terakhir akuatik terjun merangkumi seramai 5 atlet.

Baca: Pemenang Olimpik 2020 Perlu Kalungkan Sendiri Pingat

Untuk rekod, pencapaian terbaik Malaysia dalam temasya yang berlangsung setiap empat tahun sekali ini hadir pada edisi yang dilangsungkan di Rio, Brazil pada 2016 yang lalu.

Dalam edisi tersebut, Malaysia membawa pulang empat pingat perak dan satu gangsa. Tiga daripadanya disumbang oleh sukan badminton sementara acara terjun dan basikal trek masing-masing menyumbang satu pingat.


“Ada Ketikanya Perancis Sangat Sombong” – Penjaga Gol Switzerland

Penjaga gol Switzerland, Yann Sommer melihat ada masanya juara Piala Dunia 2018, Perancis tampil sangat sombong ketika beraksi di atas padang menentang pasukannya pada aksi pusingan ke-16 saingan Euro 2020, awal pagi tadi.

Perlawanan yang berlangsung di Arena National, Bucharest itu menyaksikan Switzerland terlebih dahulu membuka tirai jaringan menerusi Haris Seferovic pada minit ke-15.

Bagaimanapun, skuad Les Bleus yang dibimbing oleh Didier Deschamps berhasil bangkit pada babak kedua menerusi dua jaringan oleh Karim Benzema pada minit ke-57 dan ke-59 sebelum Paul Pogba menambah satu jaringan lagi pada minit ke-75 untuk meletakkan Perancis selesa mendahului 3-1.

Namun tiada yang menyangka, dengan masa permainan yang berbaki 15 minit sahaja lagi, Switzerland bangkit menjaringkan dua gol menerusi Seferovic pada minit ke-81 dan Mario Gavranovic pada minit ke-90 untuk mengheret Perancis ke penentuan sepakan penalti.

“Saya sangat berbangga dengan pasukan dan kami berjaya lakukannya,”

“Sangat indah untuk melihat (kemenangan) ini di hadapan ibu bapa saya.”

“Kami bermain menentang pasukan yang luar biasa tetapi ada ketikanya mereka sangat sombong dan kami berkata kepada diri sendiri yang kami akan teruskan ke penghujung.” katanya kepada SRF seperti dipetik oleh Goal.

Switzerland berhasil melangkah ke peringkat suku akhir selepas berjaya menumpaskan Perancis 5-4 pada penentuan sepakan penalti apabila bola sepakan Kylian Mbappe berjaya ditepis oleh Sommer.

“Ia malam yang luar biasa untuk bola sepak, kami menunjukkan mentaliti yang besar, hati yang besar, menambah dua gol menentang juara dunia, dalam keadaan semangat kami sedikit luntur.”

“Saya sangat berbangga dengan pasukan ini. Ketika 3-1 (Perancis mendahului), tiada orang yang percayakan kami lagi, tetapi sebelum perlawanan kami telah berkata kepada diri sendiri walau apa terjadi, walau apa senario, kami akan (berjuang) sampai ke penghujung.” katanya lagi.

Untuk pengetahuan semua, ini merupakan kali pertama Switzerland melangkah peringkat suku akhir kejohanan Euro sejak ia dipertandingkan bermula tahun 1960.

Menanti mereka di saingan suku akhir adalah juara Euro 2012, Sepanyol yang menundukkan Croatia 5-3 pada peringkat pusingan ke-16, semalam.


Dominique Ucap ‘Good Bye’ TFC, Bangga Melihat 25,000 Penyokong ke Stadium

Jodoh penyerang skuad kebangsaan Mauritania, Dominique da Sylva bersama Terengganu Football Club (TFC) nampaknya hanya bertahan semusim sahaja.

Dominique meletakkan dirinya selaku penjaring ketiga terbanyak saingan CIMB Liga Super 2020 dengan rekod sembilan gol mengumumkan meninggalkan TFC menerusi laman sosialnya, sebentar tadi.

“Dengan dukacitanya saya mengucapkan selamat tinggal kepada para peminat tercinta dan keluarga baharu saya di TFC.

“Hitam dan Putih akan kekal di hati saya buat selama-lamanya, dan saya tidak akan melupakan masa berharga yang diluangkan bersama kamu di TFC.

“Saya mahu berterima kasih kepada semua yang terlibat bersama TFC atau menyokong kami, staf-staf, para pemain dan penyokong, semua yang bekerja untuk pembangunan TFC sehingga mencapai ke tahap ini.” katanya dalam satu hantaran di akaun Instagram miliknya.

Penyerang TFC, Dominic Beri Penghormatan Kepada Pelakon Black Panther Sebelum ‘Kick-off’ Liga Super https://t.co/O1Nvqa7Kuu pic.twitter.com/XWUO2UDHzh

Baca: Penyerang TFC, Dominic Beri Penghormatan Kepada Pelakon Black Panther Sebelum ‘Kick-off’ Liga Super

Menerusi makluman yang sama, Dominique turut meluahkan perasaan bangganya melihat keterujaan penyokong turun memberikan sokongan kepada pasukan di stadium sebelum daripada pandemik Covid-19 melanda.

“Penyokong-penyokong sekalian, kamu sangat hebat. Saya telah bermain di pelbagai negara dan negara yang cukup teruja dengan bola sepak seperti Mesir,

“Tetapi penyokong TFC, lebih daripada 25,000 (penyokong) memenuhi stadium untuk memberikan sokongan, masih membuatkan saya berasa bangga.” tambahnya lagi.

🏴🏳 SELAMAT DATANG DOMINIQUE DA SYLVA KE PASUKAN TFC 🏳🏴Selamat datang diucapkan kepada Dominique Da Sylva ke keluarga besar TFC! Penyerang berasal dari Senegal ini telah lengkap menandatangani kontrak untuk bersama TFC bagi musim 2020 sebentar tadi! #TFC2020 pic.twitter.com/XY5WVUaNez

Penyerang berusia 31 tahun ini merupakan pemain yang diintai sendiri oleh ketua jurulatih TFC, Nafuzi Zain pada penghujung tahun lepas.

Ketika itu, Dominique sedang beraksi bersama pasukan Saigon FC dalam saingan Liga Vietnam.

🎥 TFC TV THROWBACK 🏴🏳Great touch by Faris Ramli to assist the first goal from Dominique Da Sylva against Kedah. but wait, that’s not the only goal he scored ⚽⚽⚽⚽#TerengganuFC#WeBleedBlackandWhite#TFCTV pic.twitter.com/2jUSUsNMFD

🎥 TFC TV THROWBACK 🏴🏳Brilliant freekick set piece from Lee Tuck to Sanjar Shaakhmedov and assist the second goal for Dominique Da Sylva against Kedah. but wait, that’s not the two goal he scored ⚽⚽⚽⚽#TerengganuFC#WeBleedBlackandWhite#TFCTV pic.twitter.com/OlHP3WwIsK

Kehadirannya adalah untuk menggantikan bekas penyerang prolifik TFC, Tchetche Kipre yang membuat keputusan untuk berhijrah ke pasukan Kedah.

Pada mulanya, kalangan penyokong TFC tidak begitu yakin dengan susuk tubuh penyerang tinggi lampai dan berbadan sasa ini untuk menggantikan kekosongan yang ditinggalkan Tchetche tersebut.

🎥 TFC TV THROWBACK 🏴🏳Great pass by Sanjar Shaakhmedov and assist the third goal for Dominique Da Sylva against Kedah. but wait, hatrick isn't enough for him ⚽⚽⚽⚽#TerengganuFC#WeBleedBlackandWhite#TFCTV pic.twitter.com/LtAThqY6wY

🎥 TFC TV THROWBACK 🏴🏳Sanjar Shaakhmedov assist the fourth goal for Dominique Da Sylva against Kedah to sealed 3 full point. Super hatrick ⚽⚽⚽⚽#TerengganuFC#WeBleedBlackandWhite#TFCTV pic.twitter.com/kDq22jmWq7

Namun segala-galanya berubah selepas Dominique ‘mengamuk’ menjaringkan 4 gol ketika menentang Kedah di Stadium Darul Aman dalam saingan Liga Super pada mac lalu.

Selepas daripada itu, nama Dominique mula meniti di bibir penyokong-penyokong TFC sekaligus membuatkan mereka mula melupakan kelibat penyerang Ivory Coast, Tchetche Kipre.

Featured Image: Malaysian Football League


Sadio Mane Rangkul Anugerah Pemain Terbaik Afrika Tahun 2022

Penyerang skuad kebangsaan Senegal merangkap pemain baharu Bayern Munich, Sadio Mane dinobatkan selaku Pemain Terbaik Afrika Tahunan dalam Anugerah CAF 2022.

Anugerah ini hadir selepas dia menumpaskah dua finalis yang lain termasuk bekas rakan sepasukannya di Liverpool dari Mesir, Mohamad Salah dan penjaga gol Chelsea merangkap rakan sepasukannya dalam skuad kebangsaan Senegal, Edouard Mendy.

Ini merupakan anugerah pemain terbaik yang kedua dimenanginya selepas memenanginya dalam edisi tahun 2019 yang lalu.

— #CAFAwards2022 (@CAF_Online) July 21, 2022

Pemilihannya selaku pemenang turut didorong oleh kerja kerasnya memimpin Senegal menjuarai saingan Piala Negara-Negara Afrika buat julung kalinya dengan menumpaskan Mesir dalam perlawanan akhir yang berlangsung Februari lalu.

Musim terakhirnya bersama Liverpool pula menyaksikan Mane merekodkan 51 penampilan, menjaringkan 23 gol dan menghasilkan 5 “assist” yang membolehkannya menjulang Piala FA dan Piala Carabao.

Majlis anugerah yang berlangsung di Rabat, Maghribi semalam turut menobatkan ketua jurulatih skuad kebangsaan Senegal, Aliou Cisse selaku Jurulatih Terbaik Tahunan serta pemain Tottenham Hotspur, Pepe Matar Sarr sebagai Pemain Muda Terbaik Tahunan.

Untuk makluman semua, majlis anugerah ini dibatalkan pada tahun 2020 dan 2021ekoran pandemik Covid-19.


Piala AFF Mitsubishi Electric 2022 Jadi Nama Baharu Kejohanan ‘Piala Dunia’ Asia Tenggara

Kejohanan bola sepak terulung di rantau asia tenggara anjuran Persekutuan Bola Sepak ASEAN (AFF) tidak lagi dikenali sebagai Piala AFF Suzuki bermula edisi ke-14 yang akan berlangsung penghujung tahun ini.

Ianya berikutan AFF memaklumkan membuka lembaran baharu bersama pembuat barangan elektrik dan elektronik global berpangkalan di Jepun, Mitsubishi Electric, pada hari ini.

Mitsubishi bukan sahaja hadir selaku rakan kerjasama bahkan diangkat sebagai “Title Sponsor” sekaligus nama kejohanan yang diumpamakan sebagai ‘Piala Dunia’ dalam kalangan peminat bola sepak asia tenggara ini bertukar menjadi Piala AFF Mitsubishi Electric 2022.

AFF announces Mitsubishi Electric as the new title sponsor of AFF Mitsubishi Electric Cup 2022 https://t.co/FMbZaPMnlZ

— ASEAN Football (@AFFPresse) May 23, 2022

Sebagai tambahan, selaku “Title Sponsor”, Mitsubishi Electric turut mendapat hak untuk mempersembahkan Anugerah Pemain Paling Bernilai (MVP) termasuk menjalankan pelbagai aktiviti pengaktifan jenama di platform digital dan luar talian seperti di stadium dan sebagainya.

Kedatangan Mitsubishi Electric ini juga menamatkan kerjasama lebih 12 tahun antara AFF dan syarikat pembuat kereta juga berpangkalan di negara matahari terbit, Suzuki.

Sebagai rekod, Suzuki menjadi “Title Sponsor” buat kejohanan bola sepak ini sejak tahun 2008 menggantikan jenama minuman keras sebelum daripada itu.

Featured Image: AFF Mitsubishi Electric Cup


Sukan SEA 2023: Umar Osman Raih Emas 400m – Pecah Rekod Berusia 22 Tahun

Atlet muda kebangsaan, Umar Osman mencipta kejutan apabila muncul sebagai pemenang bagi acara 400 meter (m) di temasya Sukan SEA 2023 sekaligus menyumbangkan pingat emas ke-13 buat kontinjen negara.

Pelari berusia 20 tahun itu muncul juara apabila menjadi yang pertama melintasi garisan penamat dengan catatan masa 46.34 saat (s) mengatasi dua pelari Filipina iaitu Umajesty Williams dan Frederick Ramirez dengan masa 46.52s dan 46.63s masing-masing.

Umar bukan sahaja mengutip emas pada penampilan pertamanya di temasya dwitahunan rantau asia tenggara ini, bahkan catatan masanya itu turut memecahkan rekod kebangsaan milik Zaiful Zainal Abidin yang berusia 22 tahun lamanya.

Sebelum ini, Zaiful memegang rekod sebagai pelari 400m terpantas kebangsaan dengan catatan masa 46.41s – diciptanya dalam Kejohanan Olahraga Remaja Asia di Bandar Seri Begawan, Brunei Darussalam pada tahun 2001.

Sebagai rekod, Umar menjadi pelari kesembilan dalam lipatan sejarah negara mengutip pingat emas dalam acara 400m di temasya Sukan SEA selepas Tan Sri Dr. M. Jegathesan (Rangoon 1961), Asir Victor (Kuala Lumpur 1965 dan Bangkok 1867), T. Krishnan (Kuala Lumpur 1971), Sukninder Singh (Kuala Lumpur 1977), Rabuan Pit (Jakarta 1979), Nordin Jadi (Bangkok 1985 dan Jakarta 1987) Romzi Bakar Jakarta 1997 dan Zafril Zuslaini (Laos 2009).

Featured Image: Olympic Council of Malaysia


Sepak Mula KL City vs Al-Seeb Pada 7 Malam Luar Kawalan Kami, Diputuskan AFC

Penetapan sepak mula perlawanan akhir Piala AFC yang melibatkan Kuala Lumpur City (KL City) dan Al-Seeb pada jam 7 malam, Sabtu nanti, di Stadium Nasional Bukit Jalil (SNBJ) mengundang pertikaian ramai.

Pertikaian itu hadir lebih-lebih lagi daripada kalangan penyokong dan penonton yang beragama Islam kerana ianya bermula pada waktu yang sama masuknya waktu solat Maghrib pada hari tersebut.

Menjelaskan mengenai perkara berkenaan, Presiden Persatuan Bola Sepak Kuala Lumpur (KLFA), YB Khalid Samad berkata semasa dalam sidang media di Stadium Bola Sepak Kuala Lumpur, Cheras, pada petang tadi berkata, “Ini di luar kawalan kami,”

Tambahnya lagi, “Kami telah menyatakan menginginkan supaya perlawan itu dimulakan lewat sedikit (daripada jam 7 malam) tetapi atas sebab-sebab tertentu maka AFC (Konfederasi Bola Sepak Asia) telah memutuskan bahawa permulaannya tetap tepat pada 7 malam,”

“Oleh kerana ianya pertandingan milik dan jagaan mereka (AFC), kita terpaksa akur.”

Dalam sidang media yang sama, beliau turut memahami berkenaan ada kalangan penyokong skuad berjulukan The City Boys yang tidak berpuas hati dengan pemilihan venue perlawanan akhir di SNBJ berbanding laman sendiri, Stadium Bola Sepak Kuala Lumpur, Cheras.

Bagaimanapun, perkara ini tidak dapat dielakkan kerana penganjur memerlukan kecahayaan sebanyak 1,800 lux di stadium serta penggunaan video bantuan pengandil (VAR) buat kali pertama di Malaysia.


Kelantan United Dapat Tajaan Yakult Lebih 3 Kali Ganda Berbanding Musim Lalu

Pasukan berpangkalan di pantai timur, Kelantan United FC boleh melangkah ke saingan Liga Malaysia 2022 dengan lebih bergaya apabila menerima tajaan besar daripada syarikat susu probiotik, Yakult (M) Sdn Bhd.

Dimaklumkan, tajaan yang memasuki tahun kedua daripada syarikat berkenaan kepada Kelantan United adalah bernilai melebihi tiga kali ganda berbanding musim lalu iaitu sebanyak RM766,000.00 secara keseluruhan.

Perkembangan menarik ini diumumkan oleh Kelantan United menerusi platform media sosialnya selepas menandatangani perjanjian kerjasama strategik bersama Yakult di Hotel Perdana, Kota Bharu, semalam.

Difahamkan, nilai tajaan Yakult kepada skuad kendalian Syamsul Saad ini merangkumi sumbangan tunai, produk dan perancangan program-program pembangunan bola sepak akar umbi bersama Kelantan United.

Sebagai rekod, tahun pertama tajaan oleh jenama syarikat susu probiotik dari Jepun ini, Kelantan United menerima tajaan berjumlah RM250,000.00 secara keseluruhan.

Featured Image: Kelantan United Football Club